Jonathan Powell: «Munduan ez ditut sarri aurkitzen hain lider ausartak» | Politika | Berria\nJonathan Powell. Nazioarteko bitartekaria\n«Munduan ez ditut sarri aurkitzen hain lider ausartak»\nJonathan Powellek 11 urte egin ditu Euskal Herriko gatazka konpontzeko erraztaile lanetan: 2007tik iaz arte. «Harro» azaldu da prozesuan parte hartu izanaz. Bakegintzarako euskal eragile politikoek eta sozialek egindako lana nabarmendu du.\nIkasketak bukatu eta hedabide batzuetan aritu ostean, Jonathan Powell (Fulbeck, Ingalaterra, Erresuma Batua; 1956) bere herrialdearen zerbitzu diplomatikoan lanean hasi zen, AEBetan. Etxera itzuli, eta 1997tik 2007ra Tony Blair Erresuma Batuko lehen ministroaren kabineteburu izan zen, eta Ipar Irlandako 1998ko bake akordioaren negoziatzaile nagusietakoa bilakatu zen. Munduko hainbat gatazka politiko, armatu edo diplomatikoren konponbide prozesutan bitartekari edo erraztaile ere jardun du —tartean, Kolonbiako azkenekoan—; halakoetarako sortu zuen gobernuz kanpoko erakunde bat: InterMediate.\nEuskal gatazkaren irtenbide lanei 2007an ekin zien: Genevan (Suitza) egon zen, Blairrek bidalita, ETA-Espainiako Gobernua eta Batasuna-PSOE azken elkarrizketa saioan. Huts egin zuen Genevakoak, baina Powellek segitu zuen beharrean, eta, kasurako, Euskal Herrira etorrita ere jarraitu zuen ezker abertzalearen estrategia aldaketaren eztabaida. 2010ean Bruselako adierazpenaren sinatzaileetako gisa aurkeztu zuen Brian Currinek, eta 2011n, Henri Dunant Suitzako zentroarekin batera, funtzio inportantea bete zuen Madril-ETA mezu trukaketan. Euskal auzian jendaurrean lehenengo aldiz 2011ko urrian agertu zen: Donostian, Aieteko Nazioarteko Konferentzia zela eta. Aieteko Adierazpenaren (urriak 17) sei sinatzaileen artean, Powell zen sukaldean zebilena. Hiru egunera jakinarazi zuen ETAk bukatu zuela jarduera armatua. Ordutik 2013a hasi artean, Powell ere isilpean saiatu zen ETAk eta Espainiak Norvegian elkarrizketari ekin ziezaioten. Ondoren ere jarraitu zuen euskal eragileekin harremanetan; adibidez, 2014an bilera sail bat egin zuen, Bilbon. Joan den urteko maiatzaren 4an azaldu zen berriro jendaurrean: Kanbon (Lapurdi), ETAren desegitearen biharamunean, nazioarteko topaketan.\n2011-10-17: Jonathan Powell —argazkian, eskubitik aurrena—, Donostian, Aieteko nazioarteko konferentzian, Gerry Adams, Gro Harlem Brundtland, Bertie Ahern, Kofi Annan, Pierre Joxe eta seiek adierazpenaren berri eman zutenean. RAUL BOGAJO / FOKU\nEgun, munduan hamalau gatazkatan dabil lanean, kontatu duenez; batetik bestera beti. Nekez agertzen da jendaurrean, eta gutxitan hizketan. Idatziz erantzun die BERRIAren galderei.\nHamar urte baino gehiago aritu zara euskal gatazka konpontzeko prozesuan. Horretan hasi zinenean, nola zegoen egoera? 2007ko maiatzean Genevako elkarrizketak hautsi ziren…\nElkarrizketaz arduratu zen GKEak 2007an jo zuen nigana lehenbiziko aldiz, ni Downing Streeteko 10 zenbakian lanean ari nintzela oraindik. Prozesua geldirik zegoen, eta kolapsatzeko arriskuan. Eskatu zidaten Genevara eramateko Sinn Feineko kide batzuk, Ipar Irlandako bake prozesuan arituak zirenak. Halaxe egin nuen, eta irudipena izan nuen haiek lagundu egin zietela independentisten ordezkariei. Madrilera joateko ere eskatu zidaten, Barne ministroarekin bildu eta azal niezaion zer ikasi nuen Ipar Irlandako prozesuan. Genevako prozesuak porrot egin zuen bileran ere egon nintzen, eta inpresioa egin zidan ikusteak nolako desilusioa hartu zuten independentisten izenean parte hartutako batzuek prozesuaren bilakaera zela kausa, eta nola guztiz deliberaturik atera ziren, beren oinarrietako jendearengana itzuli eta beste politika mota bat garatzeko, arrakasta biltzeko egokiagoa izango zena.\nEzker abertzaleak barne eztabaidari ekin zion, politikaren eta armen estrategia bitarikoa baztertzeko eta soilik molde politikoan lan egiteko, indarkeriarik gabe. Zer iruditu zitzaizun aldaketarako pauso hura?\nIruditu zitzaidan ezker independentistako liderrek ikuspegia aldatu zutela Genevakoak porrot egin zuenean. Oinarrietan bertan eztabaidatzen hasi ziren aurrera zuzen joateko, eta estrategia politiko bat landu zuten; Sinn Feinek 1990eko urteetan nola aldatu zuen bere estrategia, bada, antzera. Lortu zuten planteamendu hori nagusitzea beren jarraitzaileen artean, eta harrezkero ez dute berriro atzera begiratu gerora arrakastatsu gertatu den bake prozesu horretan. Nire ustez, estrategia aldaketa hori funtsezkoa izan da gatazka bukatuko zela segurtatzeko.\n2011-10-17: Aieteko konferentzian, jauregian, besteak beste Iñigo Urkullu EAJren EBBko orduko presidentearekin. ANDONI CANELLADA / FOKU\nNazioarteko komunitateak lagundu egin al zion ezker abertzaleari estrategia aldatzeko?\nUste dut etxean egosi zela estrategia berria. Luze eta sakon eztabaidatu behar izan zen Euskal Herrian bertan. Nazioarteko komunitatea prest zegoen sostengua emateko; batetik, beste toki batzuetako bake prozesuetan ikasitakoa kontatuz, eta, bestetik, bi aldeak adoretuz aurrerapausoak eman zitzaten; baina sostengua besterik ez zen izan. Barrenean gertatu zen zinezko bultzada.\n2011ko urriaren 17n, bake konferentzia izan zen Aieten, Donostian. Behin betiko adierazpena sinatu zutenetako bat izan zinen. 2011ko urriaren 20an, ETAk iragarri zuen amaitua zuela jarduera armatua. Egun haietaz oroitzean, zer datorkizu gogora? Zer espero zenuen aurrera begira?\n2011ko Aieteko konferentzia garrantzizkoa izan zen: orduan mamitu zen urteetan eta gordean egindako lan ikaragarria, eta lan hori egin zutenei ez zaie behar bezala aitortu meritua. Gogoan dut nola joan nintzen Donostiara bilera bat eta prentsaurreko bat egiteko, konferentzia izan baino lehenago. Galdetu zidaten nork irabaziko zuen eta nork galduko prozesuan. Erantzun nuen inork ez zuela ez irabazi eta ez galdu behar. Hitzarmen batek iraun dezan, sobran daude halako ariketak, non batek irabazten duena besteak galtzen baitu; denek sentitu behar dute onura dakarkiela. Pentsatu nuen ezin eztabaidatuzkoa zela esan nuen hura, baina hurrengo egunean gogor kritikatu ninduten Espainiako prentsa eskuindarrean: behin eta berriz esaten zuen gobernuak izan behar zuela irabazlea, eta terroristek galtzaileak. Iruditu zitzaidan ez zela oinarri ona luzaroko akordio bat lortzeko.\n2012-3-29: Bruselan, Europako Legebiltzarrean, Aieteko konferentzia, Euskal Herrian bakea lortzeko bide orria? jardunaldian / FREDERIC SIERAKOWSKI / EFE\nGogoan dut elkarrengana bildu nituela ekitaldian egotekoak ziren nazioarteko partaideak. Nazioarteko pertsonalitate asko ez zeuden prest parte hartzeko, bai baitzekiten nola larrutuko zituzten parte hartzeagatik. Oraindik astintzen nau gogoratzeak nolako kemenez aritu ziren azaltzea erabaki eta bakearen alde egin zutenak, batez ere Kofi Annan, zoritxarrez hil berria: latz kritikatu zuten gero, baita haren adiskide espainiarrek ere.\nKonferentziako eguna bera manifestuen zirriborroen nahas-mahas bat izan zen, jende guztia antolatzeko saioa, iragarri beharrekoa iragar zedin. Baina egun pozgarria ere izan zen, gatazkaren bukaera markatu zuen mugarria, ETAk bere deklarazioa egin baitzuen handik gutxira, espero bezala.\nEspero nuen prozesua handik aurrera leun samar joango zela. Azken batean, nor egongo zen armak uztearen kontra eta gatazkaren ondorioak konpontzearen kontra? Gobernua aldatzean, ordea, PSOE joan eta PP heldu zen, eta horrek berekin ekarri zuen pausoak behar baino askoz motelagoak eta mingarriagoak izatea.\nAietekoaren ondoren, ez zen osatu Norvegiako mahaia, Espainiako Gobernuaren eta ETAren artekoa, gatazkaren ondorioez hitz egiteko. Aukera galdu bat izan al zen?\nBai, eta haren hurrengo urratsak ez ziren egin aurreikusi bezala. Eta hori, aurre egin beharreko zailtasunen seinale izan zen.\n2014-7-15: Martin McGuinnes nazioarteko bitartekariarekin eta Paul Rios Lokarri-ko koordinatzailearekin, Loiuko (Bizkaia) aireportuan, Euskal Herriko bake eta konponbide prozesuaz beste bilera sail bat egitera etorri zenean. LUIS TEJIDO / EFE\nNorvegiakoak huts egin ostean, ETAk armagabetzeari lehentasuna eman zion, eta 2017ko apirilaren 8an bukatu zuen prozesu hori. Desarmatzea «irakasgai aparta» izan zela zioen handik egun batzuetara. Zer azpimarratuko zenuke armagabetze prozesutik? Esateko moduan al gaude prozesu hori eredu berri bat izan litekeela munduarentzat?\nArmak gatazkatik kanpo uzteak beste sei urte eskatu zituen; eskatu behar izango lukeen baino askoz denbora gehiago. Hain zuzen ere, aldebakarreko prozesu bat izanik, jokabide gaitzagokoa zen aldebiko prozesuak baino, zeinetan zilegi baita lege berme batzuk ematea eta estatuko indarrekin elkarlanean aritzea. Horrek erakusten du, alabaina, halako prozesu bat zilegi dela aurrera eramatea, baita jarrera politiko blokeatzaile bati aurre egin behar izanez gero ere.\nZer iritzi duzu Ipar Euskal Herriko gizarte zibilak ETAren armagabetzean izandako inplikazioaz eta egindako lanaz? Eta zer iritzi daukazu Frantziako Gobernuaren jokamoldeaz?\nArgi geratu da burutazio ona izan zela hurrengo urratsetan gizarte zibila inplikaraztea, gobernuak ez parte hartzea erabaki zuen hartan. Alderdi politikoak eta gizarte zibileko ordezkariak gai izan ziren behar besteko babesa eta eztabaidabidea eskaintzeko, azken urratsak egitea posible izan zedin. Horrek ataka zailean jarri zuen Frantziako Gobernua. Ez zuten uxatu nahi hurbileko auzo eta aliatua, eta beren burua behartu zuten ea zer egin zezaketen.\nETA desegin den arren, zure ustez Espainiak aurrera segituko al du garaileen eta garaituen estrategiarekin? Eskema horren aurka azaldu izan zara adierazpen publiko batzuetan. Zer arazo edo arrisku dakartza eskema horrek?\nNegoziazio bat irabazten ahalegintzea beti da hutsegite bat; arantzak zokoratu baino ez ditu egiten, harik eta aurreragoko gatazka batean berriro ere ziztatzaileago agertzen diren arte. Inork ez zuen irabazi. Onuragarria izan zen alderdi guztientzat. Uste dut, hala ere, independentisten ezkerreko estrategia politikoak Euskal Herrian arrakasta izateak hein handi batean garrantzirik gabeko bihurtzen duela Espainiako aurreko gobernuak harturiko jarrera. Orain, Euskal Herriko alderdi politikoek posible izango dute elkarrekin lan egitea etorkizun berri baten alde.\n2016-4-25: Arnaldo Otegi ezker abertzaleko buruzagiarekin, Londresen. Aste batzuk lehenago geratu zen libre Otegi, Bateragune auzian zigorra osorik beteta. BERRIA\nGobernu aldaketa gertatu da Espainian: PSOE dago orain, PPren partez. Zer espero duzu: gobernu berri horrek zer-nolako aldaketak egingo ditu gatazkaren ondorioei dagokienez? Zure ustez, harremana hobea izango al da gobernu sozialistarekin, Alderdi Popularren gobernuarekin baino? Zu lehendik ere lan egina zara Espainiako gobernu sozialistarekin, Jose Luis Rodriguez Zapatero presidente zen garaian. Nolakoa izan zen lan hori, harreman hori?\nMadrilgo gobernu berriak ez du gehiengorik; nekez egingo dute urrats ausartik Katalunian edo Euskal Herrian. Bestetik, nire ikuspegitik, atzeneko gobernu sozialistari [2004-2011] ez zitzaion nahikoa aitortu bakea ekartzeko egindako lana.\nIa hirurehun euskal preso daude oraindik. Gaur egungo espetxe politikak bere hartan irauten badu, azkeneko euskal presoa 2050 aldera utziko dute libre. Bake justu eta iraunkor bat lortzeko, zer pauso eman behar litzateke espetxe politikaren esparruan? Lege kontua da bakarrik, ala beste zerbait?\nKonpondu gabe daude oraindik presoen eta iheslarien inguruko arazoak. Gai hori oso zaila izan zen guretzat Ipar Irlandan ere. Bi urte baino ez zirela pasatu, preso guztiei utzi genien irteten, edozein zela ere haien krimena, eta kritikatu egin gintuzten horregatik. Iheslariena ere, bestalde, pil-pilean dagoen gai polemiko bat da oraindik, Ostiral Santuko Hitzarmenetik hogei urte pasatu diren arren. Kolonbiako bake prozesuari erreparatuta ere, ikusten da gai hori ez dela sekula izaten samurra.\nGatazkaren zer beste ondorio dago konpondu gabe? ETAk apirilean (2018), bere ibilbide armatuan eragindako kaltea zinez sentitzen duela jakinarazi zuen, eta gatazkan parte hartze zuzenik ez zuten biktimei barkamena eskatu zien. Nahikotzat jo al daiteke ETAren adierazpena?\nIragana amaitutzat jotzea da egitekorik zailena edozein bake prozesutan. Ez baduzu hala egiten, etengabe erortzen zara berriz iraganean. Ipar Irlandan, oraindik ez dugu lortu iragana amaitutzat jotzea, eta, horren ondorioz, tarteka-tarteka, iraganeko gaitz batzuek berriz mehatxatzen dute hango politika. ETAk damua adierazi zuenean, argi eta garbi ez zen nahikoa izan haren biktima guztientzat. Baina nik sinesten dut bi aldeetan sufritu zutenen arteko lanak sendatu egin dezakeela, pixkana-pixkana, gatazkak eragindako mina.\nUrte hauetan harremana izan duzu Eusko Jaurlaritzarekin ere. Zer deritzozu hark bakegintzan egindako lanari?\nEusko Jaurlaritzak ere ekarpena egin dio bake prozesuari. Ataka zailean zeuden, Madrilgo agintearen eta bake prozesuan laguntzeko desiraren artean. Ahalegindu ziren zenbait gauzatan laguntzen, hala nola presoen gaian, baina beti ez zuten lortu.\nETA jadanik desegina dela, esan al daiteke bake prozesuan lagundu duten nazioarteko taldeek eta gizabanakoek bukatua dutela beren lana, ala badute zereginik oraindik? Zenbaterainoko garrantzia izan du zure moduko nazioarteko norbanakoek eta taldeek egindako lanak?\nEz litzateke esajeratu behar nazioarteko eragileek Euskal Herriko bakegintzan izandako rola. Hango buruzagi politikoek egin dute lanik astunena. Haiek behar zuten ausardia, haiek hartu behar zituzten arriskuak, eta batzuek garesti ordaindu dute. Nire ustez, nazioarteko komunitatea prest egongo da, jakina, bake prozesuaren ezarpena babesteko, eta badira zenbait gauza oraindik egiteko daudenak.\n2018-5-4: Kanboko (Lapurdi) topaketan hizketan, ETAren desegitearen biharamunean. Naziarteko eragileek haren desegitea onetsi zuten, eta elkarrizketa beharrezkotzat jo konponbiderako zein adiskidetzerako. BOB EDME\n2011n, Aieteko Adierazpenaren 4. puntuan, honela esan zenuten: «Eragile ez bortxatzaileak eta ordezkari politikoak bil daitezen iradokitzen dugu, gai politikoak eta gaiarekin zer ikusirik dutenak eztabaidatzeko, herritargoa kontsultatuz, horrek guztiak gatazkarik gabeko aro berria sortzen lagun dezakeelako». Gatazka politikoaren konponbidearen helburuari jarraituz, zuk uste aitortu behar dela Euskal Herriaren erabakitzeko eskubidea edo autodeterminazio eskubidea?\nBake prozesuaren ondorioz, adostu zen bazegoela modua ados ez egoteko. Euskal Herrian askok erabili nahi dute oraindik autodeterminazio eskubidea, eta beste batzuek, aldiz, ez dute nahi; baina alde guztiak bat etorri dira gauza batean: bide soilik politiko eta baketsuak baliatuko dituztela beren helburuak lortzeko. Horrek bakea ekarri du Euskal Herrira, eta askoz etorkizun hobea guztientzat, baina horrek ez du esan nahi desadostasun politiko guztiak mirariz konponduko direnik.\nGustura bukatu al duzu Euskal Herriko esperientzia? Zer aipatuko zenuke?\nHarro nago hein txiki batean bada ere Euskal Herriko bake prozesuan parte hartu izanaz, eta gorazarre egin nahi diet ezagutu ditudan lider ausartei, alde guztietakoei. Haiei esker izan da posible bakea, eta haiei egin behar zaie aitortza. Ni, oraintxe, mundu osoko hamalau gatazkatan ari naiz lanean, eta askotan gogoan izaten ditut Euskal Herrian ikasitako lezioak, baina ez ditut hain sarri aurkitzen hain lider ausartak, Euskal Herrikoen gisan gatazkak bukatzeko gai direnak.


38 urteko ibilbidearen ostean, Atzegi Babes Fundazioak izena aldatzearen eta egoitza berriaren irekiera ekitaldia egin du | Atzegi babes Fundazioa\nZer da Gertuan Fundazioa?\nNortzuk egiten dugu lan?\n38 urteko ibilbidearen ostean, Atzegi Babes Fundazioak izena aldatzearen eta egoitza berriaren irekiera ekitaldia egin du\nOstirala, Urtarrila 21, 2022\nGaur goizean egin dugu Gertuan Fundazioaren egoitza berriaren inaugurazioa, orain arte Atzegi Babes Fundazio bezala ezagutu izan dena. Donostiako Morlans pasealekuan kokatuta, lokal eta izen berria estreinatu ditugu, adimen-desgaitasuna duten pertsonen tutoretza-jardueran 38 urteko ibilbide “luze eta oparoaren” ondoren.\nMarkel Olano Gipuzkoako diputatu nagusiak txalotu egin du fundazioaren beraren lana, baita desgaitasun intelektuala duten pertsonei laguntza eta arreta ematen dieten gizarte-erakundeena ere, “hartutako konpromisoagatik eta dedikazioagatik, eta pertsona guztien parte-hartze osoa defendatzeagatik, inor bere desgaitasunagatik kanpoan utzi gabe”.\nEkitaldian, diputatu nagusiarekin eta Gizarte Politikako diputatua den Maite Peñarekin batera izan dira Inma Hernandez, Gertuan Fundazioko gure presidentea, Joxean Idoeta, eta fundazioarekin batera desgaitasuna duten pertsonak babesten eta laguntzen lan egiten duten gizarte erakundeetako ordezkariak: Gautena, Aspace, Goyeneche Fundazioa, Gureak, Uliazpi, Hurkoa eta Plena Inclusión Euskadi.\nKomunikabideei egindako adierazpenetan, diputatu nagusiak eta Gertuaneko presidenteak azpimarratu dute beharrezkoa dela laguntza mota guztietan sakontzen jarraitzea, “desgaitasuna ez baita arrazoi legitimoa pertsona bakar baten gaitasun juridikoa ukatzeko”, eta horrela islatzen da berriki egin den ordenamendu juridikoaren erreforman.\nLege berriaren harira, Inma Hernandez, Gertuan Fundazioko presidenteak adierazitakoaren arabera: “laguntza-sistema berri bat ezarri da, desgaitasunen bat duten pertsonek beren gaitasun juridikoa egunerokoan erabili ahal izan dezaten. Laguntza-mekanismo berriez hitz egiten da, erabateko autonomia eta duintasunarekiko errespetua sustatuz, hurbiltasunetik, afektutik eta konpromisotik”, Inma Hernandezek azaldu duenez.\nDiputatu nagusiak eskerrak eman dizkie lurraldeko babes sareari eta gizarte ehunari, prozesu horretan duten “funtsezko” eginkizunagatik, “eta bide hori egiten jarraituko dugu Gertuanekin.\nBabesgabetasun egoeran dauden eta adimen edo garapen desgaitasuna duten pertsonei laguntzen diegun erakundea da Gertuan, familiarik ez dutelako edo laguntza eman ezin dietelako. Epaile batek epai batean neurri judizial gisa ezartzen dituen laguntzak dira, eta beharrezko neurriak ezartzen dira gaitasun juridikoa gauzatu ahal izateko.\n2022an, Gertuan fundazio sendoa eta erreferentea da Gipuzkoan, eta gaur egun 178 pertsonari ematen diegu laguntza; horietatik %25 modu autonomoan eta independentean bizi dira, eta ehuneko horrek gora egiten jarraitzen du modu esponentzialean, duela sei urtetik hona 12 puntu igo baita.\nTweets by GertuanF


Europako hauteskundeak 2014 | Euskal alderdien kanpaina hasiera\nEuskal alderdi politikoek parte hartzeko deia egin dute\nEuropako hauteskundeetan izaten den abstentzio handiari beldur diote alderdiek, eta hautagai gehienak euren kezka azaldu dute. Horregatik, herritarrei parte hartzeko eskatu diete.\nEAJk eta EH Bilduk eserleku bana lortuko dute Europako Parlamentuan\nUrkulluk euskal eredua babestu du, 'adreiluaren eredua' baztertuta\nLopez: 'Etxean geratzea eskuin neoliberalari botoa ematea da'\nEAJ eta Bilduren 'zatiketaren' aurrean 'batasuna' defendatu du UPyDk\nEuropan 'politika eskuindarrak' geldiaraztea du helburu Ezker Anitzak\nParte hartzeko deia, kanpainako lehen ekitaldietan\nEuskal alderdiek hauteskunde-kanpainari hasiera eman diote gauerdian. Europako hauteskundeetan izaten den abstentzio handiari beldur diote alderdiek, eta hautagai gehienak euren kezka azaldu dute. Horregatik, herritarrei parte hartzeko eskatu diete.\nEkitaldiak errepikatu dira arratsaldean eta gauean, Euskal Herriko hiriburuetan. EAJk Hondarribian egin du kanpaina hasierako ekitaldia. EH Bilduk Iruñean hasi du kanpaina, San Frantzisko plazan. Ramon Jauregi eta Eider Gardeazabal hautagai sozialistak Bilbon hasi dute hauteskunde-kanpaina.\nAlderdi Popularrak Carlos Iturgaiz izan du Gasteizen, UPyDk Bilbon egin du ekitaldia eta Ezker Anitzak ere Bilbon hasi du bere kanpaina.\nIñigo Urkullu lehendakariak Euskadiren ekoizpen ereduaren alde egin du, "eguzkiaren, adreiluaren, txiringitoaren eta sangriaren" ereduaren aurrean.\nLehendakariak industriaren, berrikuntzaren eta nazioartekotasunaren alde egiten duen eredua babestu du, estrategia horrek "oinarri sendoak" baititu.\nPatxi Lopez PSE-EEko idazkari nagusiak "Europako alderdi eskuindarrek inposatzen dizkiguten politikak" aldatzea beharrezkoa dela ohartarazi du, eta, horren ildotik, maiatzaren 25eko hauteskundeetan etxean geratzea "eskuin neoliberalari botoa ematea" izango dela ohartarazi du.\nLopezek hasiera eman dio Alderdi Sozialistaren hauteskunde kanpainari, Bilbon, Ramon Jauregui eta Eider Gardiazabal hautagaiekin batera. Horren esanetan, "Europaren ordua iritsi da", eta deitoratu egin du alderdi batzuen kezkak "estatus berria, mugak sortzea eta subiranotasun baztertzaileak bilatzea" izatea.\nEAJren eta EH Bilduren "zatiketa, borroka eta mugen" aurrean, Europan "batasun eta integrazio gehiago" beharrezkoa dela defendatu du Gorka Maneiro UPyDko bozeramaileak hauteskunde-kanpainaren hasiera ekitaldian.\nHerritarren parte-hartzea eskatu du UPyDko buruzagiak,"jokoan asko dugulako". Europako hauteskundeetan"gehiegizko" abstentzioa ematen dela kritikatu du Maneirok.\nEzker Anitza-Iratzarri koalizioak babesa eskatu die herritarrei, Europako Parlamentuan ezkerrak "kontrabotere" bat sortu eta "politika eskuindarrak geldiarazteko".\nEzkertiarrek Bilbon hasi dute Europako hauteskundeetakokanpaina. Bertan, Isabel Salud Ezker Anitzako koordinatzaile nagusia, Mikel Anderez Iratzarriko burua eta Leire Martinezeta Iñigo Martinez hautagaiak izan dira.


17 « iraila « 2021 « Prentsa oharrak\nKomunikatua, Gasteizen gertatutako azken bi eraso matxista direla eta\nKategoriak: Prentsa oharrak — Etiketak: eraso matxistak, gaitzespena, komunikatua — Komunikazio Zerbitzua / Servicio de Comunicación — 15:41\nGure herriko bi bizilagunek bikotekidearen aurka egindako eraso matxista larria direla eta, Gasteizko Udaletik gaitzespenik eta arbuiorik sutsuena adierazi nahi dugu, bai eta gure babesa eta hurbiltasuna ere biktimei eta senideei. Udaletik eskura jarri dizkiegu beharrezko dituzten baliabide psikologikoak, juridikoak, sanitarioak eta babesekoak, eta bermatuko dugu haien interesei eragiten dien informazio guztia izan dezatela.\nHori dela eta, Gasteizko Udalak —gertakaren berri izan duenetik, eta ahalik eta ikuspegi osoena eta zehatzena izateko aukera emango ligukeen informazioa kontrastatu ondoren— aktibatu du Gasteizko Udalak Indarkeria Matxistaren aurrean Jendaurreko Erantzuna emateko Protokoloa, honakoa hauek helburu: informazio guztia biltzea eta koordinatzea biktimei eta haren senideeni erakundetik laguntza ematea .\nAzpimarratu nahi dugu indarkeria matxista Giza Eskubideen urraketa larria dela, lehen mailako arazo soziala dela, eta indarkeria jasaten eta aurre egiten dioten emakumeen duintasunaren eta osotasun fisiko eta moralaren aurka eragiten duela. Indarkeria ez da ekintza bakan bat, baizik eta gure gizartea egituratzen duten jokabide esplizituen, mezu normalizatuen eta sinbolikoen sare bat, xede duenak emakumeak gizonen mende mantentzea.\nHala, Gasteizko Udalak, Giza Eskubideen gauzatze eraginkorra bermatzeko ardura duen erakunde publikoa den aldetik, udal-erakundeek eta, oro har, herritarrek edozein eraso matxistari berehala eta irmoki erantzuteko neurriak bultzatzen jarraituko du. Halaber, lehentasuna emango dio biktimari eta haren senideei hobespenez arreta emateari; era berean, lehenetsiko du, batetik, emakumeei tresnak ematea emakumeen aurkako indarkeriari aurre egiteko eta, bestetik, erasotzaileen zigorgabetasun soziala ez ahalbidetzea. Gainera, Udalak konpromisoa hartzen du bere eskumenak egikaritzen jarraitzeko, indarkeria matxistarik gabeko bizitzak bermatzeko helburu.\nPamela Palencianori babesa eskaintzeari buruzko Adierazpen Instituzionala\nKategoriak: Erakunde Adierazpenak — Etiketak: Erakunde adierazpena, Pamela Palenciano — Komunikazio Zerbitzua / Servicio de Comunicación — 15:34\nPamela Palenciano eta bere inguruko zein familiako kide batzuk jasaten ari diren gorroto, jazarpen eta eraso matxisten kanpaina irmoki deitoratzen eta gaitzesten du Gasteizko Udalak “Ulertezina” da Pamela Palencianoren aurkako salaketa bat jarri izana, kereila gisa, gizonekiko ‘tratu iraingarriagatik’, eta Madrilgo Instrukzioko 15. Epaitegiak salaketa izapidetzea onartu izana, are gehiago jakina denean jazarpena sare sozialetan jasaten ari dela eta elkarte zein talde jakin batzuen aldetik etengabeko boikota egiten zaiola bere bakarrizketari.\n“No Sólo Duelen los Golpes” bakarrizketa ezagunaren bidez, emakumeek egunero jasaten duten indarkeria matxista ikusarazi eta salatu nahi da, bizipen pertsonalaren bidez, eta maitasun erromantikoari buruz hitz egiten digu, gazteei tratu txarren lehen zantzuak antzematen laguntzen dien bitartean. Abusu matxistaren lehen zantzuak detektatzen laguntzeko eta “benetako maitasunak ez duela minik ematen” eta “indarkeriak ez dituela bi bertsio” nabarmentzeko, institutu, unibertsitate eta gizarte-zentroetan zehar dabilen bakarrizketa hunkigarri horrek gure udalerriko ahalduntze feministarako eskola inauguratu zuen 2019-2020 ikasturtean, eta oso eskertuta gaude horregatik.\nGogoan izan dezagun, gainera, profil publikoa duten emakume feminista ekintzaileen kontrako indarkeria matxistak esponentzialki egin duela gora azken urteotan. Eta horrekin lotuta, eremu digitalean emakumeen aurkako indarkeriak bizi duen gorakada. Pikara magazineak 2018an argitara eman zuen txosten sakon bat, sareko genero-indarkeriari buruzkoa, eremu horrek eskaintzen duen anonimotasunean ezkutatzen den indarkeria mota, alegia. Emakumeen eskubideak defendatzeagatik ezagun izanik, asko dira behin eta berriro jazarriak eta erasotuak diren emakume ekintzaileak. Euskal Herrian badira horren adibide ugari, Pikara bera, edo Irantzu Varela, esate baterako. Premiazkoa da baliabideak eta estrategiak jartzea jazarpen horiei aurre egiteko. Konpromiso irmoa geureganatu behar dugu, geure ingurunetik hasita, geure hiritik bertatik.\nGure udalerrian ez dago indarkeria matxistarako lekurik, eta gure helburua horren aurka etengabe borrokatzea da, indarkeria desagerrarazteko, eta, helburu horrekin, Gasteizko Udaletxeak eta udalbatzak, babes eta elkartasun osoa erakutsi nahi dio Pamela Palencianori eta beste hainbat euskal ekintzaile feministari, bai eta gure gaitzespen irmoa adierazi ere, emakumeen aurka egiten den genero-indarkeria publikoki salatzeagatik haren aurka egin zaizkion eraso guztiak direla eta. Halaber, Udalak gaitzetsi egiten du indarkeria lgtbifobikoaren gorakada, Samuel Luiz zenaren hilketa gogora ekarriz.\n300.000 euro inbertituko ditu Udalak, argiteria eta bide-segurtasuna hobetzeko, beste 847 argirekin\nKategoriak: Sailkatu gabea — Etiketak: argiteria, bide-segurtasuna — Komunikazio Zerbitzua / Servicio de Comunicación — 14:20\n300.000 euro inbertituko ditu Udalak, argiteria eta bide-segurtasuna hobetzeko, beste 847 argirekin. Mugikortasunaren eta Espazio Publikoaren Sailak diseinatutako jarduera hogeita hamar bidegurutze eta oinezkoen pasabidetan zentratuko da, eta bidenabar tranbiaren azken luzapenen trazaduran —Hegoaldea eta Salburua— eta BEIren ibilbidean.\nKale hauetako bidegurutze eta oinezkoen pasabideetan indartuko da argiztapena:\nJosé Mardones kalea\nBallester Apezpikuaren kalea\nKoldo Mitxelena kalea\nZumabide – Lasarteko atea\nZumabide – A2124\nGiza eskubideen kalea\nIturritxu kalea – Jauregilanda kalea\nDíaz de Olano Margolariaren kalea\nHerrandarren kalea – Done Jakue hiribidea\nHezeguneen ibilbideko biribilgunea\nSofia Erreginaren hiribidea\nZurrupitieta kaleko biribilgunea\nIndependentzia kalea – Foru kalea\nHerrandarren kalea – Florida kalea\nJacinto Benavente, 29\nJacinto Benavente, 63\nPedro Asua kalea – Tomas Zumarraga Dohatsuaren kalea – Oto hiribidea\nBaiona kalea – Xabier kalea\nVarsovia kalea – Budapest kalea\nJose Atxotegi kalea\nLed teknologia duten luminariak jarriko dira. Luminaria berri horiek orain artekoak baino eraginkorragoak izaki, energia-kontsumoa murrizteko aukera ematen dute, eta argiteria publikoaren energia-eraginkortasunaren araudiarekin bat datozen argiztapen- eta uniformetasun-mailak lortzekoa. Gainera, orain dauden argiek eragiten duten itsutzea eta argi-kutsadura ekidingo dira, baita mantentze-kostuak gutxitu ere, luminaria horien bizitza baliagarria konbentzionalena baino askoz luzeagoa baita. A energia-kalifikazioa lortuko da berrikuntzaren ondoren.\n“Argiteria publikoa hobetzeak bide-segurtasuna handitzea dakar berekin, eta talka- eta istripu-arriskua murriztea. Izan ere, oraingo honetan, kaleetako argiztapena modernizatzea eta hobetzea helburu duen esku-hartze horretan, ahalegin berezia egingo dugu bidegurutzeetan eta oinezkoentzako pasabideetan. Eta horrek aukera emango du leku horietan segurtasun eta lasaitasun handiagoz ibiltzeko. Gainera, Auzoen Planean aurrera egiten jarraitzeko aukera ematen digu jarduerak”, azaldu du Mugikortasunaren eta Espazio Publikoaren zinegotzi Raimundo Ruiz de Escuderok.\nKategoriak: Prentsa oharrak — Etiketak: 22022ko ordenantza fiskalak, Gorka Urtaran Alkatea — Komunikazio Zerbitzua / Servicio de Comunicación — 12:33\nEsleitu da Mendizabaleko aparkalekuko zoladura eraberritzeko kontratua\nKategoriak: Sailkatu gabea — Etiketak: kontratua, Mendizabaleko aparkalekuko zoladura — Komunikazio Zerbitzua / Servicio de Comunicación — 12:17\nUrtaranen gobernuak Mendizabaleko aparkalekuko zoladura eraberrituko du. Gaur goizean esleitu du Gobernu Batzarrak Mendizabaleko aparkalekuko zoladura hobetzeko kontratua. Udalak 999.800 euro inbertituko ditu esku-hartzean, eta lanek 6 aste iraungo dute. Asfaltia enpresak egingo ditu lanak.\nMendizabaleko asfaltoa oso hondatuta dago, hainbat hamarkadatan ez baita berritu. Berdeguneak eta Lasarteko ateko sarbideak mugatzen dituen zintarria ere hondatuta dago. Azpiegitura horrek jai eta kultur zein kirol jarduerak hartzen ditu, Azkena Rock jaialdia, esaterako.\nDisuasio-aparkalekuak eta zoladurak hobetzeko plan baten barruko jarduna da hau. Orotara 4 milioi eurotik gorako inbertsioa ekarriko duten zenbait ekimen dira, ibilgailu pribatuen erabiltzaileei zerbitzu ematen dieten azpiegiturak hobetu eta sortzeko.\nKategoriak: Prentsa oharrak — Etiketak: Ana del Val Kultura eta Kirol Saileko foru diputatua, Estíbaliz Canto Hezkuntza eta Kultura zinegotzia, Kultura Bizia Gunea — Komunikazio Zerbitzua / Servicio de Comunicación — 12:00\nOngietorria, EHUren Arabako Campuseko ikasle atzerritarrei\nKategoriak: Prentsa oharrak — Etiketak: Erasmus programa, Estíbaliz Canto Hezkuntza eta Kultura zinegotzia, Euskal Herriko Unibertsitatearen Arabako Campusa, ikasle atzerritarra — Komunikazio Zerbitzua / Servicio de Comunicación — 11:55\nEuskal Herriko Unibertsitatearen Arabako Campuseko ikasle atzerritarrei ongietorria emateko ekitaldian parte hartu du Hezkuntza eta Kultura zinegotzi Estibaliz Cantok gaur goizean, Letren Fakultateko areto nagusian.\nErasmus programaren balioa nabarmendu du —bertan behera geratu zen koronabirusa zela eta, eta orain ekin zaio berriro—, eta euskal unibertsitateak azken hilabeteotan egindako kudeaketa-lanak eskertu. “Aski ezaguna da ‘Kultura segurua da’ goiburua; zuek, berriz, neurri egokiak hartuz gero hezkuntza segurua dela erakutsi duzue.”\nIkasleei egindako agurrean, eskertu egin die esperientzia horretarako Gasteiz aukeratu izana. “Jakintza areagotzeko aukera ugari eskaintzen ditu gure hiriak. Ondarea, kultura-, kirol- eta gizarte-jarduerak… Bizikletaz edo garraio publikoz erraz mugitzeko moduko hiria da Gasteiz. Bertako txoko guztiak ezagutzeko gonbita egiten dizuet.”\nEkitaldian izan dira, halaber, Euskara, Kultura eta Nazioartekotze errektoreorde M. Juncal Gutiérrez Mangado, Arabako campuseko errektoreorde Manoli Igartua eta Arabako Campuseko Kultura eta Kirol zuzendari Gorka Iturriaga.


Jendaurrean ahoz aritzeko estrategiak lantzen :: ikasi :: Udako Euskal Unibertsitatea\nJendaurrean ahoz aritzeko estrategiak lantzen\nHasiera-data: 2011(e)ko urriaren 11a\nAmaiera-data: 2011(e)ko urriaren 27a\nOrdutegia: Astean zehar. 10:00-12:00\n1. Komunikazio eraginkorraren oinarri teorikoak finkatu.\n2. Norberaren komunikazio gaitasunak hobeto ezagutu.\n3. Norberaren gaitasunen ezaugarriak taldean konpartitu.\n4. Norberaren komunikazio gaitasuna lantzeko praktikak egin.\nIkastaroan landuko diren gai nagusiak sarrerako koadroan adierazten dira egokien.\nEhuneko 10a ikasleen auto-ebaluazio praktikei eskainia. Horretarako, galdeketa teknikak, ebaluazioa testak eta obserbazio teknikak erabiliz.\nEhuneko 20a euskarri teorikoen azalpenei eskainia, irudiz eta testuz osatutako aurkezpen proiektatuak erabiliz. Garrantzi berezia ematen zaio kontzeptuen azalpen teorikoa eraginkortzen duten euskarri eta osagarri grafikoen, irudien eta adibideen erabilpenari.\nEhuneko 70 ariketa praktikoak egiteko: arnasketa, ahoskera, irakurketa... [kamara aurreko ariketak barne].\nTailer gisa, ariketa praktiko askorekin eta bi irakasleren artean kudeatutako ikastaroa izango da. Elkarren ondoan kokatutako gela biren artean antolatuko da ikastaroa, geletako bat grabaketan egiteko erabiliko da.\nKristau Eskola sareko langileak\nJendeaurrean ahoz aritzeko estrategiak lantzen\nikastaroa, ikastaroak, komunikazio gaitasuna, komunikazio eraginkorra, eibar


Film laburrak emakumeek aurre egin behar izaten dioten ahozko sexu erasoak ikuspegi sarkastikoz erakusten ditu, baita nolanahi jantzita egonda jasaten duten ikus-bortxaketa ere. Erasoek ez dute emakumearen jantziekin zerikusirik. Film labur hau Euromed zinemaldiko 'Made in MED' ikusentzuleen sarirako finalista izan zen.\nZuzendaritza: Alaa Desoki & Areej Abu Eid\nHizkuntza: V.O. Árabe / SUBT. Euskera y Castellano\nProdukzioa: Alia Arasoughly\nAreej Abu Eid palestinarra irrati eta telebistan lizentziatua da. 3 urtetan zehar Shashat-ek antolatutako prestakuntza eta ekoizpen programan parte hartu du. 2013 urtean Norvegiako TIFF Zinemaldi eta tailerretan parte hartu zuen.\nAlaa Desoki emakume palestinarra irrati eta telebistan lizentziatua da. Palestinako hedabideetan emakumen jabekuntzari buruzko tailerretan parte hartu du eta ‘Clacket’ irratia sortu zuen. 3 urtetan zehar Shashat-ek antolatutako prestakuntza eta ekoizpen programan parte hartu du.\n11 Urria 2016\nEmakume palestinarren begietatik


Amorebieta-Etxanoko euskaltegien 2017-2018 ikasturteko matrikula-aldiaren hasiera — Ametx.eus\nHemen zaude: Hasiera › Albisteak › Amorebieta-Etxanoko euskaltegien 2017-2018 ikasturteko matrikula-aldiaren hasiera\nAmorebieta-Etxanoko euskaltegien 2017-2018 ikasturteko matrikula-aldiaren hasiera\nAmorebieta-Etxanoko Udaleko kultura zinegotzia den Luciano Martínezek; Idoia Zuloagak, Zornotza udal euskaltegiaren zuzendariak; Marivi Zubiagak, Zornotzako barnetegiaren zuzendariak eta AEK-ko udalerriko arduraduna den Julio Aranguenak, zornotzar guztiak deitu nahi dituzte aurtengo ikastaroetan matrikulatzera eta euskaraz eta euskal kulturaz gozatzera.\nAmorebieta-Etxano, 2017eko irailaren 1a. Amorebieta-Etxanoko Udalak, Zornotza Udal Euskaltegiak, AEK-k eta Zornotzako Barnetegiak hasiera eman diote 2017-2018 ikasturteko matrikula-aldiari.\nLuciano Martinezek, kultura zinegotziak gogorarazi nahi izan du, ohi bezala, Amorebieta-Etxanoko Udalak Ametx erakunde autonomoaren bidez udalerrian erroldatuta dauden euskara ikasleentzako diru-laguntzak ematen dituela. Eskariak urrian, ikasturtea amaitutakoan, Zornotza Udal Euskaltegiko sarrera-erregistroan aurkeztu ahal izango dira.


‘Ming Da Consulting’: Txinan konfiantza, merkataritza akordioak eta aliantzak sortzeko zubia - Up Euskadi\nDeustuko Unibertsitatearen 'Innogune' eraikinak, Donostian, balio erantsi handiko ekimen ekintzaileak hartzen ditu: horietako bat, 'Ming Da Consulting', Angela Yun Xuk bere hirian, Suzhoun, pilatutako esperientziatik sortu zen, non erbesteratutako profesionalei eta enpresei prestakuntza eta laguntza eman zien txinatar hizkuntzan, kulturan eta protokoloan: “Nire aurreko esperientziaz baliatuz, ikusten nuen askoz gauza gehiago egin zitezkeela euskal eta txinatar enpresen artean merkataritza-harremanak areagotzeko; izan ere, desberdintasun kulturalen ondorioz, sarritan gaizki ulertu asko daude negozio-harremanetan, hauek arrakastaz ez burutzera eramaten dutenak”.\nNegozioak atzerrian gauzatzeak bere zailtasunak ditu eta, zure lana: "konfiantza, akordio komertzialak eta aliantzak sortzeko zubia izatean" datza. Zein dira euskal enpresek Txinan ezartzeko orduan dituzten arazo ohikoenak?\nTxina munduko merkaturik handiena da, baina baita oso konplexua ere.\nLehenik eta behin, merkatuaren tamainak ez zaitu itxutu behar. Txina oso handia eta merkatu handia delako, gutxi eginez gero merkatuaren gutxieneko ehuneko bat lortuko dugula eta hauguretzat nahikoa izango del ustea. Lehenengo bi baieztapenak zuzenak dira, baina hirugarren ideia buruan izanda soilik merkatu-kuotaren % 0a lortuko dugu.\nBigarrenik, argi izan behar da zer estrategia jarraitu nahi den Txinan, eta prest egon dirua inbertitzeko, baita ere konfiantzazko harreman egokiak ezartzeko eta pazientzia handia izateko denbora emateko prest egon. Lehenik harremana eta konfiantza dator, gero negozioak egingo dira. Guk, Txinan, Guanxi deitzen dugun kontaktu eta konfiantza sarea sortzen eta garatzen laguntzen dugu.\nHirugarrenik, negozioetan ere islatzen diren cultura desberdintasunak daude. Txinarekin negozioak egin nahi badituzu, haren lan egiteko moduari moldatu beharko zara, Txina ez da aldatuko, ezta zure lan egiteko moduari egokituko ere, nahiz eta Txina beti eta orain ere, errespetu handia izan duen atzerritarrekin.\nHizkuntza ere oztopo bat izan daiteke, baina gero eta gutxiago, batez ere atzerriko enpresekin harremanak dituzten enpresekin lan egiten bada, ingelesa, behintzat, nahiko arintasunez hitz egiten da.\nEnpresei laguntza eskaintzen diezue plangintza estrategikorako negozioak Txinako lurraldean garatzeko…\nTxinako merkatua asko ezagutzen dugu, Donostian ez ezik, Europan (2), Suzhoun (4), Shanghain (3) eta Beijingen (1) kokatuta dauden esperientzia handiko 10 kolaboratzaileko talde batekin. Gainera, kulturarteko konpetentzia oso garrantzitsua dugu.\nDiziplina anitzeko taldea da, txineraz, ingelesez eta espainieraz hitz egiten duena, eta Zuzendaritza Nagusian, Joint Venturesen, salmentetan eta negozio-garapenean, finantzetan, eragiketetan, kalitatean, supply chain eta azoketan izandako esperientziak hartzen dituena.\nGaur egun, zer enpresa-profilek osatzen dituzte zuen merkatu-sektore nagusiak?\nEnpresa txiki eta ertainak, bereziki honako sektore hauetan: ekipo-ondasunen fabrikazioa, automozioa, trenbidea, sektore medikoa, elektronika, galdaketa, forjaketa eta mekanizatuak.\nHalaber, enpresa handiak ditugu bezero moduan, laguntza-gai oso espezifiko eta puntualetarako.\nTxina munduko fabrika gisa ikusi dugu urteetan zehar; hala ere, pandemia honek joera bat bizkortu du, alegia, azkenengo boladan, tokiko merkatuetan ekoiztearen aldeko apustua egin da.\nTxinak, munduko herrialde guztiek bezala, bere abantailak eta desabantailak ditu, baina munduko oso enpresa gutxik Txinak eskaintzen dituen hornitzaileak baztertu ahal izango dute; Txina prezioetan herrialde oso lehiakorra izanez gain, hornidura eta azpiegitura-kate oso garatua dauka, oso kualifikatuta dagoen langileria, eta baita goi mailako teknologia, azkar hazten ari dena eta munduko zenbait sektoretan puntakoa dena.\nNire ustez, Txinak munduko fabrika izaten jarraitzeaz gain, gero eta eragin handiagoa izango du Asia osoan, bai ekoizpenean, bai merkatuan, eta, beraz, eragin handiagoa izango du mundu osoan.\nEra berean, alderantziz, Txinako enpresei ere laguntzen diezue, Euskadin hobeto lurreratzeko. Zein dira bere motibazio nagusiak gure herrian?\nLehenik eta behin, Europan gaude, eremu geografiko txiki samar batean, Euskadi bezalakoa, non enpresa txiki eta ertainen empresa egitura oso interesgarria dagoen, teknologia maila handikoa, eta enpresa, ikerketa eta irakaskuntza ekosistema oso indartsua. Halaber, erakundeek oso argi dute industria-sarea oso garrantzitsua dela, eta, beraz, modu askotan babesten dute.\nGainera, Latinoamerikako herrialdeetan salmenta-bulegoak edo fabrikak dituzten euskal enpresak pizgarri bat gehiago dira kontinente hori Euskaditik ere hartzeko eta garatzeko.\nNire ustez, nire herrialdeko enpresek atzerrian presentzia handiagoa izango dute. Lehen inbertsio amerikarrak, japoniarrak edo alemaniarrak ikusten genituen tokietan, gero eta inbertsio txinatar gehiago ikusten hasiko gara.\nEta zer desberdintasun egon daitezke Txinako kanpoko inbertsioen eta beste herrialde batzuetako inbertsioen artean? Baldin badaude...\nTxinako inbertsioak Txinak munduko ekonomian leku garrantzitsua izateko ezarri duen estrategiarekin lotuta daude. Batetik, hazten jarraitzeko behar diren baliabideak/hornidurak eta teknologia lortzeko inbertsioak.\nBestalde, bere bertako enpresak ezartzea, merkatuetara zuzenean sartu ahal izateko. Bi ildo hauekin batera, inbertsio kopuru bat bideratzen ditu lankidetzan aritzen den herrialdeentzako azpiegituretan eta kredituetan.\nZuen webgunean azaltzen dituzue Txinako Gobernuak hainbat eremutan ezarritako COVID-19ari eusteko neurriak, hala nola enpresa-parkeetan eta fabriketan. Zure ustez, nola eragiten du pandemiak gure merkataritza harremanetan?\nTxinako ekonomiak, munduko gainerako herrialdeetakoak bezala, pandemiaren ondorioak pairatzen ditu. Merkataritza-harremanak oinarrizko bi puntutan kaltetutak geratzen dira: Lehenik eta behin, bidaiak, azokak eta baita hornikuntzek ere denbora luzez geldituta jarraituko dutelako, mugatuak eta baita pandemia honek dakarren ziurgabetasunaren menpe. Baina gai politikoek ere eragiten diete, batez ere Txinari egotzi nahi bazaio arazo honen erantzukizuna.\nAmaitzeko, aspalditik blog interesgarri bat argitaratzen duzu: "Donostiako bozgorailua".\nBai, 2016ko urtarrilean sortu nuen Blog bat da, 520 milioi erabiltzaile aktibo dituena, 'Weibo' plataforma txinatarrean.\nDonostiako eta inguruko herrietako kultur, gastronomia, kirol eta ohiturei buruzko post eta bideoak egitren ditut.\nNire blogean 43.000 jarraitzaile eta 300.000-400.000 bisita inguru nituen hilean, baina Weibo Internationalek duela pare bat hilabete Espainiako Covid-19ko kazetari ofizialetako bat izendatu ninduen. Eta Pekinen nahiko ezaguna den egunkari batek ere online elkarrizketatu ninduen; horrela, nire blogeko jarraitzaileak eta bistaratzeak esponentzialki ugaritu dira.\nGaur egun 123.000 jarraitzaile ditut eta, adibidez, apirilean 60 milioi txinatar irakurri zidaten.\nMING DA Consulting-ek Deustuko Unibertsitatearen eta emakume ekintzaileei zuzendua dagoen eta ASPEGI, Gipuzkoako Emakume Enpresari, Profesional eta Zuzendarien Elkarteak sustatua dagoen Gipuzkoako Foru Aldundiaren EMEKIN programaren laguntza izan du.\nDonostiako Sustapenaren laguntza ere izan du, hirian sortu berri den enpresa bezala.\ninfo+: Ming Da Consulting


Arkamurka natur taldea: January 2016\nHITZALDIA ETA ERAKUSKETA; ERRIBERETAKO PARKEA (Irita)\nUrtarrilaren 23 eta 24ean ERRIBERETAKO PARKEA (Irita) erakusketa egongo da Itsasmendiko Auzo-Elkarteko lokalean.\nUrtarrilaren 26an berriz, lokal berean Erriberetako Parkea (Irita) gaiaren inguruan.arratsaldeko 7etan hasita hitzaldi bat izango da Arkamurka natura taldearen eskutik.\nParke honen helburua ekosistemak ezagutzea, maitatzea eta babestea izan arren, didaktika-mailan dituen posibilitateak ezin hobeak direla uste dugu. Euskal herriko kostaldeko ekosistemak oso murrizturik aurkitzen direnez, hauetariko azkeneko bat berreskuratu, babestu eta ordenatu nahian, Zarauzko Arkamurka taldeak zona horretan egindako aurreproiektuaren berri ezagutzeko aukera izango da. Informazio gehio hemen\nEgilea: Asier Aldalur ordua: 12:10 iruzkinik ez: Mezu honetarako estekak\nEtiketak: erakusketa, hitzaldia\nGetariako San Anton lur muturretik itsas hegazti eta zetazeo ugari pasa ziren larunbat goiz hontan\nPare bat ordutan zehar Izurde haundi (Tursiops truncatus) talde ederra ibili zen San Anton inguruan zehar biraka, zetazeo hauetaz gain alzido (Martin eta Pottorroak) eta zangak ere ugariak izan ziren RAM egun honetan. Behekaldeko irudietan ikusten den bezala Izurde haundietako (Tursiops truncatus) batek arnasa hartzeko arazoak dituela ematen du eta ondorioz Zifio baten antza hartzen du. Argazkiak Getariako arratoitik (San Anton) Aitor Leizak ateratakoak dira eta gehienez lehorretik 50 m ingurutara ateratakoak dira, denera 33 bat zenbatu ziren.\nIzurde haundiak (Tursiops truncatus)\nRAM ean Aitor Leizari ateratako irudietako bat\nArkamurkako taldekideak adi, adi teleskopioekin hegaztiak behatzen.\nAbenduko RAM ean ateratako argazki bat, Aranzaditik antolatuta itsas hegaztiak behatzera gehitu zitzaizkigun lagun talde bat\nItsas txakur (Phoca vitulina) bat ere Getariako kaian zehar dabil egunotan bainan guk ez genuen ikusteko aukerarik izan.\nZanga eta Alzidoak izan dira gehien ikusi genituen espezieak.\nMartinak (Uria aalge)\nZanga (Morus bassanus) ez heldu bat\nBeste Zanga (Morus bassanus) ez heldu bat\nRAM egunean zenbatutako hegazti eta zetazeo zerrenda osoa\n-Gabai balearrak, Pardela baleares (Puffinus mauretanicus); 1\n-Zangak, Alcatrazes (Morus bassanus); 445\n-Ubarroi mottodunak, Cormoran moñudo (Phalacrocorax aristotelis) inguruetan hegan\n-Kaio buru beltza, Gaviota cabecinegra (Larus melanocephalus) 16\n-Antxeta hankabeltza, Gaviota tridactila (Rissa tridactyla) 2\n-Izurde haundia, Delfín mular (Tursiops truncatus)\n-Martin eta Pottorroak,Alcaraos, Alcas o Araos 702\n-Martinak, Araos (Uria aalge), 5\n-Pottorroak; Alcas (Alca torda), 12\nAitziber eta Pello ere behaketan bete betean sarturik\nEgilea: Asier Aldalur ordua: 20:08 iruzkinik ez: Mezu honetarako estekak\nHITZALDIA ETA ERAKUSKETA; ERRIBERETAKO PARKEA (Iri...\nGetariako San Anton lur muturretik itsas hegazti e...


Errusiak atzerriko bisitarientzako "txertoaren turismoa" programa abian jarriko du\nHasiera » Nazioarteko Bisitarien Albisteak » Errusia bidaia berriak » Errusiak atzerriko bisitarientzako 'txertoaren turismoa' plana abian jarriko du\nErrusiako gobernuak "txertoaren turismoa" eskema sortu du bisitari atzerritarrei ordaindutako COVID-19 txerto jab bat jasotzeko Errusian.\nBisitari atzerritarrek COVID-19 txerto jab bat jaso ahal izango dute Errusian\nPutinek agindu du Errusiako atzerritarrentzako ordaindutako COVID-19 txertaketaren gaia ekaina amaitu aurretik lantzeko\nTxertoen turismo eskaera handia dagoela esan du Errusiako funtzionarioak\nDmitry Peskov Kremlineko bozeramailearen arabera, bisitari atzerritarrek COVID-19 txerto jab bat jaso ahal izango dute Errusian, aste batzuen buruan abiarazi daitekeen "txerto turismo" eskema berri baten arabera.\nPrograma berehala abiaraziko da txerto horren eskaera gero eta handiagoa delako, gehitu du funtzionarioak.\n"Hilabete edo bi kontua izan daiteke, txerto turismoaren eskaera handia baita", esan du Errusiarako "txerto turismoa" noiz hasiko den galdetuta.\nAurretik, Putin Errusiako presidenteak gobernuari agindu zion Errusiako atzerritarrei ordaindutako koronabirusaren aurkako txertoa aztertzeko ekaina amaitu baino lehen.\n"Gure eskaera guztiz ez ezik, atzerritarrei Errusiara etortzeko eta txertoa hartzeko aukera eman diezaiekegu", ziurtatu du Putinek, Errusiako industria farmazeutikoa txertoen ekoizpena areagotzeko prest dagoela gaineratu du.\n"Praktika zabaldu zen hainbat herrialdetako jendea, enpresariak eta Europako enpresa garrantzitsuen buruak Errusiara nahita etortzen direnean koronabirusaren txertoa hartzera", esan du Putinek.\n"Ildo horretatik, gobernuari eskatzen diot gai honen alderdi guztiak aztertzeko hil honen amaiera baino lehen, atzerritarrei ordaindutako txertoa lortzeko baldintzak sortzeko gure herrialdean", gaineratu du.\nErrusiako United Aviation Corporation-ek 33 Sukhoi Superjet 100 bidaiari hegazkin entregatuko ditu 2021ean


Filosofia politikorako irakurketak I Antxustegi Igartua, Esteban\nEuskal Herriko Unibertsitatean irakasle den Esteban Antxustegik burutu duen Filosofia Politikoko liburu hau unibertsitateko ikasleei eta gaian interesatua dagoen edozeini zuzendua dago. Bertan, lehenengo aldiz aurkituku ditu irakurleak, sarrera kritikoen bidez, jakintza-arlo honetako gai nagusiak euskaraz landuak, eta dagoeneko klasiko bihurtu diren gai horieri buruzko testuak euskaratuak. Hori baita liburuaren haria: XIX-XX, mendeetako pentsalari handien testu hautatuak gidari izanik, Filosofia Politikoko funtsezko kontzeptu batzuenetarako sarreraeskaintzea, hain zuzen ere. Lehenengo eta behin, Filosofia Politikoa zertan datzan .....\nFilosofiaren historia (testuak). LOGSE batxilergoaren 2. kurtsoa Arana Marcos, José Ramón; Erdozain, Josu\nHistoria de la filosofía (textos). 2º curso de bachillerato LOGSE Arana Marcos, José Ramón; Erdozain, Josu\nFlorentziako gobernuaz solasean Guicciardini, FrancescoAdot Lerga, Álvaro (sarrera); Elexpuru Arregi, Juan Martín (itz.); Antxustegi Igartua, Esteban (arg.)\nFrancesco Guicciardini (Florentzia 1483, martxoak 6 – Arcetri 1540, maiatzak 22) Italiako bizitza politiko zalapartatsu eta konplexuaren protagonista izan zen XVI. mendearen lehen erdian, batez ere Medici familia indartsuaren baitan eta zerbitzuan buruturiko lan politikoagatik. Humanitate eta Zuzenbide ikasketez jantzia, Europak garai hartan izandako pentsalari politiko inportanteenetarikotzat jotzen da bere idatzietan aurkitzen dugun “modernotasunagatik”. Honetaz gain, nabarmentzekoa da historiaren azterketari ematen dion garrantzia, metodologia modernoz ikertzen baitu, garaiko kronistak oso bestelako bideetatik zebiltzan .....\nTratatu politikoa Spinoza, BaruchPeña Echeverría, Javier (sarrera)\nBARUCH SPINOZAK (1632-1677) filosofia original eta eraldatzailea eraiki zuen, gizakia eta natura ikuspegi razionalista batetik begiratzen duena, aurreiritziei, tradizioari edota sinesmen arruntei amore eman gabe. Haren Etikak, une berean, ontologia determinista eta materialista adierazten du, antropologia .....\nVirginiako Estatuari buruzko oharrak Jefferson, ThomasMäiz Suárez, Ramón (sarrera)\nIñurrieta Labayen, Iñaki (itz.)\nJefferson 1780an hasi zen idazten testua, eta 1782an amaitu zuen; 1784an eman zuen argitara, frantsesez.....\nEtika eta politika (Bakearen auzia) Kant, ImmanuelHermosa Andújar, Antonio (sarrera)\nZabaleta Imaz, Josu (itz.)\nEstatuek beren zuzenbidea erdiesteko duten modua ezin denez inoiz epaiketa bat izan, kanpoko epaitegi baten aurrean baleude bezala, gerra baizik; gerraz eta gerraren atarramentu mesedegarriaz, ordea -hau da, garaipenaz., zuzenbidea erabaki ezin daitekeenez; bake itun batekin tokian tokiko gerra bati, baina ez gerra egoerari -beti aitzakia berri bat asmatzeari- amaiera ematen zaionez -aitzakiak ezin dira zuzenean bidegabetzat jo, egoera honetan bakoitza bere aferen epailea baita-; legerik gabeko egoeran, zuzenbide naturalaren arabera gizakientzat balio duenak, hots, «egoera honetatik irteteko betebeharra»k, estatuentzako, herrien .....\nMostrados: 21-30 de 47 resultados


Urrezko abarra (Frazer) - Wikipedia, entziklopedia askea.\nUrrezko abarra (Frazer)\nThe Golden Bough: A Study in Magic and Religion / Urrezko abarra\nBi liburuki, 439\nUrrezko abarra (jatorrizko izenburua: The Golden Bough: A Study in Magic and Religion) James George Frazerren liburua 1890. urtean kaleratu zuten. Frazerren liburu hau benetako klasikoa da. Gaur egungo antropologiak beste bideetatik badabil ere, Urrezko Abarra liburu aipagarria da zeren eta benetako mugarri bat izan baitzen. Mitologia eta erlijioaren ikerketa konparatua da lanaren oinarria.\n3 Liburuaren helburua\nFrazerrek liburuaren izenburua J. M. W. Turner margolari ingelesearen margolan batetik hartu zuen. Turnerren lan horrek Nemiren basoa azaltzen du, antzinean «Dianaren ispilua» bezala ezaguna; Virgilioren Eneidaren pasarte batean oinarrituta dago: Eneasek eta Kumasko Sibilak, Hadesen sartzeko asmoz, Karoni urrezko abarra aurkezten zioten.\nBertsio frantsesaren azala.\nLiburuak edizio desberdinak ezagutu zituen:\n1890: lehenengo edizioa bi liburukietan\n1900: bigareen edizioa hiru liburukietan\n1907-1915: hamabi liburukietan\n1922: edizio laburtua eta, orokorrean, egun argitaratzen dena.\n1995: euskarazko edizioa bi liburukietan. Itzultzailea: Iñaki Iñurrieta.\nLiburuaren helburua[aldatu | aldatu iturburu kodea]\nUrrezko abarra liburuak erlijio sinesmenen guztien elementu amankonuak definitu nahi zituen. Horretarako, antzinako sinesmen sistemetatik egungo erlijioetara eraman zuen haren azterketa. Oinarrizko tesiak, izadiaren zikloetan oinarrituta, zera zioen: antzinako erlijioek emankortasun-errituak zirela eta, erritu horiek gurtzen eta sakrifikatzen zen errege sakratu baten inguruan antolatzen ziren. Errege hori, eguzkia bezala, hiltzen eta berpizten zen jainko baten berraragitzea zen; jainko eguzkitarrak Lurrarekin ezkontza mistikoa eramaten zuen aurrera. Lurra ere uzta ondoren hil egiten zen eta udaberrian berriro ere berraragitzen da. Frazerren ustez oinarrizko kondaira hori munduko mitologia gehienetan jasota dago.\nJakin taldeak bere "Klasikoak" bilduman, Iñaki Iñurrietaren itzulpenaz, bi liburukietan argitaratu zuen:\nUrrezko abarra I, ISBN 84-88303-77-7\nLiburuaren komentarioa "Kritiken hemerotekan".\nMultimedia: Category:The Golden Bough\nBNF: 12233955w (data)\nErresuma Batuko liburuak


Noleskine – Uxue Juarez Gaztelu | elinberri\nNoleskine – Uxue Juarez Gaztelu\n2016. martxoak 8\nHerensugearen pausoen hotsaz orro eginez sartu zinen nire bizitzan. Denok dakigu herensugeek herriak ihartzen dituztela. Halaxe egin zenuen zuk. Orain altzariak kiskalduta turista madarikatuen artean bigarren eskuko azokan murgiltzen naiz elkortu gabeko aztarnak bilatu nahian.\n2016. urtarrilak 19\nHogeita hamarrak bete berriak esku artean munduak eztanda egiten dizu.\nEz dute zarata handirik ateratzen, amaren esku zimurtuek. Harri bat edo erreflexu bat besterik ez zara haien artean. Pisurik gabe, ezerezean desegiten den ur t a n t a r e n a r n…\n2015. abenduak 23\nOraindik ere existitzen denaren gainean nire ama joan etorrian. Valerie Mejer Amaren sabeletik ihes egin gerora lurraren sabela izoztutik ihes egiteko ezerezean amak betetzen duen lekura itzultzearren.\n2015. abenduak 10\nBizitza: kolore urruneko adatsak eta irria hortz artean daramaten neskato urdinez beteriko sutontzia.\n2015. azaroak 22\nEmakume batek paisaiaren baitan kokaturik ezerezean atzamarra galtzen duen emakumearen poema idazten du. Emakume bat zeinek oinutsik ahotsa galduta poemari ihes egiten…\nIgerian dabiltzan animaliak\nNeguan gauzatzen diren ipuinei buruz ari naiz. Amodioak galduko zaitu, ohartarazi zuen amak Txanogorritxo. Eta alaba, amodioa zer ote zen jakin ezinik, beldurtuta, bueltako bidean galdu zen. Ipuin honek hala dio: Nola edo hala hiria…\nAbiapuntua: Animaliaren hizkuntza\nEta mina helduko da gupidagabe animalia zartatuaren bila. *** Argia urratzearekin batera iratzarri eta azala zatitzen dut. Eskuak lehenbizi zartadurak ondoren ukabil itxiak azazkalak hatz-koxkorrak. Ahoa aurpegia begiak orduan. Begiak irekitzen ditudala amesten dut baina…\nBegirada arrunta izan zitekeen, baina argiak denborak eta elurraren deiadarrak desitxuratu ninduten.\nBizikletak giltzapean daude patioko zoru bustiarekin kontaktuan. Haize hotzaren etorrerarekin batera, lehenbiziko argien islak begietan. Euria hasi orduko, etxe barruan gaua irakiten. Zuhaitzak erleak errezelak mamu itzal deabru bilakatuta. Apurka-apurka kondairen unea heldu da….


Bizkaia.Net - Bizkaimedia - MENDENTASUN MAILAREN BAT DUTEN 33.400 PERTSONA LAGUNDU ZITUEN BIZKAIKO FORU ALDUNDIAK 2010EAN\nMENDENTASUN MAILAREN BAT DUTEN 33.400 PERTSONA LAGUNDU ZITUEN BIZKAIKO FORU ALDUNDIAK 2010EAN\nAsteazkena, 2011(e)ko Martxoaren 16a 12:20\nHonako zerbitzu hauek eman ziren: adinekoentzako eta desgaituentzako egoitzetako eta eguneko zentroetako plazak, egoitza sozio-sanitarioak, okupazio zentroak, telelaguntzak, familia barruko zaintzetarako laguntza ekonomikoak eta laguntza-produktuetarako diru-laguntzak. 2010eko abenduaren 31n, adinekoentzako 146 egoitza zeuden Bizkaian, guztira 9.780 plaza, aurreko urtean baino 280 gehiago. Egoitzen sare publiko forala Aldundiaren zentroek eta Bizkaiko udalekin itundutako eta hitzartutako zentroek osatzen dute eta, iaz, 5.379 pertsona hartu zituzten, guztira, aurreko urtean baino 500 gehiago. Pertsona hauei egoitza pribatu batean plaza hartzeko laguntza ekonomikoa jaso zuten 459 pertsona gehitu behar zaizkie. Eguneko zentroetan 1.103 adineko hartu ziren; egoitza sozio-sanitarioetan, 467; 12.360 herritarrek telelaguntza zerbitzua erabili zuten, eta 8.746k familia barruko zaintzetarako laguntza ekonomikoa jaso zuten. Azken hau da azken urtean gehien hazi den prestazioa. 2010ean zehar, 3.112 herritarri onartu zitzaien, lehenengo aldiz, Mendetasun Legeko laguntza hau jasotzeko eskubidea.\nDesgaitasunen bat duten pertsonei dagokienez, Aldundiaren egoitza publikoak eta Gizarte Ekintza Sailarekin elkarlanean aritzen diren irabaziak lortzeko asmorik gabeko erakundeen egoitzak kontuan hartuta, 2010eko abenduan, 1.175 plaza zeuden desgaitasunen bat duten pertsonentzat, 55 egoitza eta etxebizitzatan, eta babestutako pisuen sarean. Duela urte bat baino 72 plaza gehiago. Eguneko zentroetan 947 desgaitu hartu ziren eta okupazio zentroetan 1.287.\nMendetasuna ebaluatzeko eskaerei dagokienez, 2010ean 10.000 eskaera berri jaso ziren, eta ebaluazioa berrikusteko 4.500 eskaera.\nArgazkia (489 Kb.)


Urkide representará a Euskadi en el Premio Europeo Quality Innovation of the year 2015, en Tallin - Colegio Urkide\nUrkide representará a Euskadi en el Premio Europeo Quality Innovation of the year 2015, en Tallin\nUrkide Ikastetxeak irabazi du Quality Innovation of the Year Euskadiko fasean, eta orain Autonomia Erkidegoa ordezkatuko du Europako finalean, “Hezkuntza Komunitate Berritzaileak” programarekin. Hura Ikastetxean gauzatzen ari diren hiru proiektu hauek osatzen dute: RECRÉATE, Aulas Permeables eta Ábrete Urkide Gure Artean.\nEuskal Autonomia Erkidegoan Euskalit fundazioa da sari europarraren buru, eta euskal ikastetxeek Hezkuntza Berritasunaren kategorian egindako 10 proiektu aurkeztu ziren. Ebaluazio-taldearen arabera, Urkide Ikastetxearen berrikuntzak balorazio oso ona izan zuen, prozesu horretan ebaluatzen diren bost elementuetan: Berritasuna, Erabilgarritasuna, Ikaskuntza, Bezeroarenganako orientazioa eta Eraginkortasuna.\nSari hori lortzeko, hautagaitzek hiru fasetatik igaro behar izan dute: Euskaliteko ebaluatzaile adituek egindako lehen ebaluazioan hiru finalista bakarrik geratu ziren; bigarren fasean, Unibasqek, Euskal Unibertsitate Sistemaren Kalitate Agentziak, identifikaturiko berrikuntzaren ezagutza-eremuko adituei bidali zitzaizkien hautagaitzak; eta hirugarren fasean, Sariaren Epaimahaiak, dokumentazioa, ebaluazio-taldearen balorazioak eta adituaren diktamina berrikusi ostean, kategoria bakoitzeko irabazleak eta finalistak aukeratu ditu.\nSormena ikastetxera eta hezkuntza-komunitate osora eramateko ikastetxeak egiten duen apustua etorkizunera begirako apustu erabilgarria eta baliotsua dela berresten du sariak. Hain zuzen, ikastetxean duela bi urte abian jarri zen ekimen hori aurrera eramateko ezinbestekoa da langile, ikasle eta familien inplikazioa.\nEuropan, saria Tallinnen (Estonian) erabakiko da, 2016ko urtarrilean.


Contest - Wikipedia, entziklopedia askea.\n48° 15′ 44″ N, 0° 39′ 22″ W / 48.2622°N,0.6561°W / 48.2622; -0.6561Koordenatuak: 48° 15′ 44″ N, 0° 39′ 22″ W / 48.2622°N,0.6561°W / 48.2622; -0.6561\nSaint-Georges-Buttavent, Saint-Germain-d'Anxure, Placé, Saint-Baudelle, Moulay, Commer, Martigné-sur-Mayenne eta Alexain\n841 (2018ko urtarrilaren 1a)\n422 (%50.2) 418 (%49.7)\nContest Frantziako udalerria da, Mayenne departamenduan dagoena, Loirerria eskualdean. 2013an 898 biztanle zituen.\n2007an Contest udalerrian erroldatutako biztanleak 898 ziren. Familiak 319 ziren, horien artean 49 pertsona bakarrekoak ziren (20 bakarrik bizi ziren gizonak eta 29 bakarrik bizi ziren emakumeak), 115 seme-alabarik gabeko familiak ziren, 143 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 355 etxebizitza zeuden, 318 familiaren etxebizitza nagusia ziren, 22 bigarren erresidentzia ziren eta 15 hutsik zeuden. 353 etxeak ziren eta 2 apartamentuak ziren. 318 etxebizitza nagusietatik 235 bere jabearen bizilekua ziren, 79 alokairuan okupaturik zeuden eta 4 doan lagata zeuden; 3 etxek bi gela zituzten, 41 etxek hiru zituzten, 90 etxek lau zituzten eta 184 etxek bost zituzten. 264 etxek euren parking plaza propioa zuten azpian. 114 etxetan ibilgailu bat zegoen eta 196 etxetan bat baino gehiago zituzten.\nContest udalerriko biztanleria-piramidea 2009an .\n2007an lan egiteko adina zuten pertsonak 573 ziren, horien artean 466 aktiboak ziren eta 107 inaktiboak ziren. 466 pertsona aktiboetatik 436 lanean zeuden (230 gizon eta 206 emakume) eta 29 langabezian zeuden (10 gizon eta 19 emakume). 107 pertsona inaktiboetatik 41 erretiraturik zeuden, 41 ikasten zeuden eta 25 "bestelako inaktibo" gisa sailkaturik zeuden.\n2009an Contest udalerrian 322 unitate fiskal zeuden, 923 pertsonek osaturik. Pertsona bakoitzeko diru-sarrera fiskalaren mediana urteko 17.209 euro zen.\n2007an zeuden 24 komertzioetatik, 1 erauzte enpresa zen, 1 janari enpresa zen, 1 bestelako produktu industrialen fabrikazioko enpresa zen, 10 eraikuntza enpresak ziren, 1 ibilgailuen saltze eta konpontze enpresa zen, 2 ostalaritza eta jatetxe enpresak ziren, 1 informazio eta komunikazio enpresa zen, 1 higiezinen enpresa zen, 2 zerbitzu enpresak ziren, 1 administrazio publikoko enpresa zen eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 12 zerbitzu publikoetatik, 2 igeltseroak ziren, 1 margolaria, 2 zurginak, 5 iturginak eta 2 ile apaindegiak.\n2000. urtean Contest udalerrian 41 nekazaritza-ustiategi zeuden, 1.952 hektarea erabiltzen.\nMoulay (2,2 km)\nSaint-Baudelle (2,6 km)\nCommer (3,5 km)\nMayenne (5,4 km)\nParigné-sur-Braye (6,2 km)\nLa Bazoge-Montpinçon (6,3 km)\nSaint-Georges-Buttavent (6,3 km)\nSaint-Germain-d'Anxure (7,4 km)\nMartigné-sur-Mayenne (7,6 km)\nBelgeard (7,9 km)\nMultimedia: Contest (Mayenne)\nBNF: 152638680 (data)


Felipe VI.a paketatuko al dugu? | Iritzia | Berria\nFelipe VI.a paketatuko al dugu?\nApirilak 14. Historiarako eguna. Duela 87 urte, 06:30an, Eibarko Udalak bigarren Errepublika aldarrikatu zuen. Harrera beroa egin zion herriak. Geroago, Francesc Macià presidenteak Kataluniako errepublika proklamatu zuen eta gauza bera egingo zuen gero, baina estatu osorako, Niceto Alcala Zamorak Madrilgo Gobernazio ministeriotik. Bistan da orduko giroa eta gaurkoa desberdinak direla, baina hain desberdinak?\nAdierazgarria oso izan zen Alfontso XIII.aren ihesa. 16:30ean utzi zuen jauregia, Mairuaren zelaia izeneko lorategietara ematen zuen ate sekretu batetik. Jendetza kalean zen, festan, olgeta betean, errepublikari bibaka. Erregea, koroarik gabe, etsita zegoen, nora zihoan oso ongi jakin gabe. Bere luxuzko autoan sartu zuten, ehun kilometro orduko abiadan. Ihesaren lehenengo etaparen helmuga jakin zuenean, hauxe galdetu zion aldamenean zihoan Jose Riverari, Espainiako Itsas Armadako ministroari: «Nork paketatu nau Cartagenara?». Eta Riverak, lehor: «Gobernua izan da, jauna, Gobernua». Cartagenatik Marseillara Alfontso XIII.a erbestera eraman zuen ontziak, itsasoratu zenean, Alfontso printzea zuen izena. Bueltan, berriz, Askatasuna deitzen zen, eta mastan Errepublikako bandera zeraman.\nAlfontso XIII.a ez zen esku hutsik joan. 140 milioi euroko fortuna eraman zuen berarekin. Mussoliniren babespean, lapurtutako fortunak aukera eman zion bere bizimodu xahutzailerekin jarraitzeko, baina bere herriaren gorrotoa aldamenean izan zuen beti harik eta 1941ean Erroman hil zen arte. Hori baino lehenago, 1931ko azaroan, Errepublikako Gorteek «goi mailako traizioa» leporatu zioten, baita herritar orori agindu zehatza eman ere: «Espainiara bueltatuz gero, edonork ahalko du bera atzitu». Izan ere, II. Errepublikak ez zuen inoiz barkatu Alfontso XIII.ak Primo de Riveraren diktadurarekin izan zuen lankidetza estua.\n87 urte geroago gauzak aldatu dira zeharo. Espainia erresuma da berriro. Alfontso XIII.aren birbiloba Zarzuelan da, eta ez hori bakarrik, bere tronutik agintzen jarraitzen du bedeinkapenak eta gaitzespenak modu ezin zitalagoan banatuz. Orain, kolpistak eta matxinoak dira Katalunian herri borondatea gauzatzera ausartu diren agintari demokratikoak. Eta hori guztia Espainiako komunikabide gehienen babes sutsu eta itsuarekin.\nZer egin? Noiz paketatuko dugu Felipe VI.a eta bera inguratzen duen kohorte ustel guztia? Zoritxarrez, ezin itxaropen handirik izan. Izan ere, Espainiako estatuan nagusi diren lau alderdietatik hiru —PP, PSOE eta C´s— erregetzaren zutarri sendoak dira. Eta Podemosi ere badirudi aldaketa sozialerako grina emeki-emeki itzaltzen ari zaiola.\nZer ez da aldatu ordutik hona? Bada, besteak beste, Katalunia eta Euskal Herriaren arazoak oraindik ere hor jarraitzen duela, konpondu gabe, eta, itxura guztien arabera, halaxe jarraituko duela tartetxo batean. Aliatuak eta arerioak begi bistakoak dira. Etsai nagusiak: Espainiak bere menpe dituen estatu aparatu guztiak (politiko, judizial, polizial eta mediatikoa). Arerioak: besteak beste, Europako Batasunaren zurruntasuna, haren statu quoa aldatzeko batere gogorik ez duena. Non jarri itxaropena? Gure baitan, herriarengan, ez estatuetan; hau da, gure mobilizatzeko gaitasunean, konbentzitzeko ahalmenean, indar berritzaileetan, sektore solidarioengan, nazioarteko justizia independentean...\nAskatasuna ez digu inork oparituko. Inork ez zuen esan hau guztia erraza izango zenik. Katalunia aurretik doa. Haiei miresmena eta aitortza zor zaie. Bai, baina hemen ere txinparta gutxien uste dugun momentuan pitz liteke. Baldintzak sortu eta landu behar dira. Adostasun berriak bilatu, testuingurua goldatu. Behetik gora eraikitzen diren konplizitate horiek lortuko dute inguratzen gaituen neofaxismoa historiaren zerri askara botatzea. Felipe VI.a Cartagenara paketatzea zailago dirudi. Baina hemen euskal errepublika eraiki behar dugu.


Denpori aurrea… gero eta gogorraua! – Turrune!\nDenpori aurrea… gero eta gogorraua!\n2020/05/15 2020/05/15 turrune\nCovid19xan harire, bixitxako hainbat esparrutan, hausnarketako tarti zabaldu gasku. Gaur baixaku ixanda, euskal preso politikuk, bixi daben egoerin ingurun hausnartzeko nahi dou tarti hartu.\nGuk, konfinamendu, bakotxak desbardin bixi dou; batzuk tenpleu, beste batzuk ansiedadiaz, billurrez… Geure «biximodu» golpin moztu doskule sentiu douelako, ez dakaiuelako zer ixango dan etorkizunin, ezin douelako lagunak ikutu… EZIÑE sentiu dou! Eta hau danau, geure etxin geatu bir ixan gazelako; familixan edo bakarrik, baine geure etxin. Telefonu, ordenadora… 24 ordun martxan, bataz zein bestiaz egoteko aukeriaz, fisikoki ez ixan arren. Edozer gerta ezkio albukun ati zabalik dakauela jakindde laguntasuneako…\nOn imajina, hoixe be, egun batetik bestea kendu eitten dotsuela, dana. Hartu eta txabolo baten sartu, astin behin 40 minutuko bixitxa bat kristala tartin eta grabata, ixelako pribazidade baik. 8 dei, 8 minutukuk, grabata be bai. Eta hilin behin etxekuk ikutzeko, besarkatzeko, usaintzeko, musukatzeko aukeri…ordu eta erdi – 2 orduz gehixenez. Gogorra ezta?\nOn kendu bixitxak be. Aurrez-aurrekuk eta kristala tartin, kendu danak. 8 telefono deiaz eutsi aste guzti zeurikin bestelako konexiñoirik baik…Hilik holantxen (ez dakiau zenbat luzatuko dan). Asko isolamendu modulutan… urte luzez… Patxin egoeri adierazle (besarkada bat Patxi eta etxekuntzat Ondarrutik!).\nKartzeli, pertsoni apurtzeko diseinata da, eta pandemixa bat tarteko areagotu eitten da beran gogortasune kanpoko munduaz dazen harreman zuzenak apurtzerakun. Osasun neurrixak kartzelak berez zeozelakuk badiz, imajina holako egoera baten aurrin.\nEPPKn lelengoko aldixe da holako egoera bat bixi dana. Bata besti lagunduaz, alkarreaz, eingo bane aurrea. Eta guk zer ein geinke? Hasteko idatzi, mantendu presukin ahalik komunikaziñoi estuena, iraunkorrena. Senidikin eon, geure alkartasune eta maittasune adierazi. Eta zelan ez, betiko modun; segi borrokan! Kartzela erun zitzuezen proiektu politiko hori indartzen eta zabaltzen jarraitzin eskutik etorriko da eta preso eta iheslaxan etxeratzi be. Iñoix baino gehixa etxin bir douz, geuaz. Adi beraz, ETXERAT eta SAREn mobilizaziñoi deixai.\nPreso eta iheslari politikuk etxeratzeko, IXAN BIDE!!!\nAitzol, Asier, Ibon eta Anartz etxea! Matxe zaittuau. Besarkada estu bat zeunetzat eta etxekuntzat!\nGiza eskubidik, Kartzeletatik / Deserrittik\nPrevious Article ZER DA ZUTZAKO TXOKU? (3) Irati Markesen bixipena\nNext Article Txaluk eta geroko gaurko (B-15) abestixak! Ta gero UHINEN TXERTOA Radixu irratixan\n2.903.883 bider ikusi gaituzte


Ardo merkearen apologia – Morau-enea\nHome>Ardoarenak>Ardo merkearen apologia\nIstoriotxo honek badu zerbait asmatutik, baina, egia da gure aitak uste zuela, beste askok bezala, ardoa zenbat eta zaharrago, orduan eta baliotsuagoa zela. Ez zuen kontuan hartzen ardo bakoitzak duela bere denbora, eta botilaratutakoa eskasa bada hasieratik… agortua duela ardo horrek epea. Edan ezin den zenbat ardo ez ote da gordetzen okasio berezi horietarako! Zenbat ozpin eta cognac bataio eta ezkontzetarako. Horren gainekoa da testu hau, baina baita ardo merkearen apologia ere.\nGure aita zenak Savin botila bat gorde zuen luzaro\neta etxean altxor bat zuela uste zuen hainbeste urte eta gero\nhautsak jan zuen jangelako armairuko edaritegian\nLicor Cuarenta y Tres eta Whisky Dyc kondarren artean\nnoizean behin gogoan hartu eta harro esaten zuen\nbazuela hogeita hamar urte baino gehiagoko ardo-botila\naitaren fortuna zen hura ameslariak behar du abilezia\nhainbeste gerra-galdu miresteko\nahaztu egiten zuen nonbait ondu eta higatu aditz bera direla\nez esan hari ardo horrek ez zuela ezta ozpinetarako balio\nParkerrek oka egingo lukeela kortxoa kendu eta berehala\nsommelierren infernurik beltzena mereziko lukeela\nez duela Roschildar batek New Yorkeko enkante batean\nsei mila euro edo gehiagoren truke eskuratuko\nSavin botila hura baizen aitaren altxorrik preziatuena\nhorregatik ez dugu bota eta nola ireki halako harri-bitxia\nhantxe dago oraindik armairuko edaritegian\nBombay Gin eta Pampero kondarren artean\namets ero bakar batek edozein ardok baino gehiago balio duelako\npobrearen tolerantzia miresgarria\neta kaikua behar duelako pertsonak gozamena ardoaren prezioarekin neurtzeko\nCategoriesArdoarenakTags,ardoa hitzak istorioa\nPrevious PostPrev Article Herri-musikaren alde askotarikoak\nNext PostNext Article #urtarrilekoak


Iztueta baserrian esnearen ekoizpena erakusteko bi bisita gidatu egingo dituzte - Goierriko Hitza : Goierriko Hitza\nIztueta baserrian esnearen ekoizpena erakusteko bi bisita gidatu egingo dituzte\nDatozen bi igandetan izango dira, otsailaren 16an eta 23an. Gipuzkoako Parketxe Sareak antolatu ditu saioak, eta izena aurrez eman behar da.\nIztueta baserrian esnearen jatorria ezagutzeko iaz egindako bisitetako bat // Naia Begiristain\nNondik dator esnea? Galdera horri erantzuteko, Lazkaoko Iztueta baserrian bi bisita egin ahalko dira, hurrengo bi igandeetan: otsailak 16 eta 23. Bisitak 11:00etan izango dira, eta bi orduko iraupena izango dute.\nGipuzkoako Parketxe Sareak antolatu ditu, eta parte hartzeko, aurrez eman behar da izena, lekuak kontatuak baitira. Aralarko parketxera (943 180 335 edo 688 895 069) deitu behar da. Helduek 8 euro ordaindu behar dute eta haurrek (3-12 urte) 5 euro.


AKETXE Consulting – Fagor Ederlan: “Iaz 1’5 milioi € zuzendu ditugu inguruko Hezkuntza, Gizartea,… sustatzeko”\nFagor Taldeko kooperatiba honek azpimarratu digu “inguruarekin Elkar Lankidetza estrategia aktiboa eta etengabea” duela. Bide horretan, “kooperatibaren irabazien %12 zuzentzen dugu Fagor Taldeko COFID Lankidetza Funtsera”, hain zuzen, “hezkuntza, garapen soziala eta kooperatiboa, eta banaketa komunitarioa sustatzeko”.\nFagor Ederlanek oraintsu baieztatu digunez “inguruarekin Elkar Lankidetza estrategia aktibo eta etengabekoa” dauka. Izan ere, horixe da “kooperatiba gisa, gure estrategiaren funtsezko oinarrietako bat”.\nEnlace: Fagor Ederlan: “Iaz 1’5 milioi € zuzendu ditugu inguruko Hezkuntza, Gizartea,… sustatzeko”\nSe pone en marcha el primer Ekiola, en Azpeitia.


Etapa honetan Satrustegi eta San Donato mendiak alderik alde zeharkatuko ditugu; Pirinioaurrearen ardatz dira (Leiren hasi eta Gasteizen amaitzen da). Ollotik abiatuko gara; lehen gailurra igo (Gaztelu), eta Txurregira jarraituko dugu malda gogorrean gora; gero, gainik gain jarraituko dugu, Satrustegin barna. Berebiziko ikuspegiaz gozatuko dugu. Beriain gainera iritsi, eta Unanura jaitsiko gara, aldapa malkartsuan behera. Mendi handietako ibilbidea egin bagenu bezala sentituko gara.\nlOLLO Altuera : 510m Distantzia : 0,0Km Ordutegia : 0h00m\nOllo harana zirku natural bat da: Mortxeren hormek, Artetako ur-jaioguneak eta Goñiko mendiek inguratzen dute. Alde horretako herriak dira: Ultzurrun, Arteta, Senosiain, Ollo eta Iltzarbe. Ollotik abiatuko gara.\nTxurregi gainera igotzeko bidea Iltzarbe herritik irteten da, Ipar-mendebaldera igotzen den pista bat hartuta. Ollotik ez dago igoera argirik gailurrera; hortaz, zelaian zehar joango gara Iltzarbeko pistaraino. Horretarako, plazatik irtengo gara, iparralderantz, abeltegi baterantz. Hesi bat zeharkatu eta berehala iritsiko gara bihurgune batera (ezkerretara jotzen du). Bihurgunea hartu, eta 50 bat metrora, pista utzi, eta zelaiz zelai joango gara, eskuinerantz, bide bat topatu arte; bide horrek harizti batera eramango gaitu, eta gero belaze batera. Norabide berean jarraitu, eta beste aldean lehengo bidearen jarraipena ikusiko dugu. Pixka bat igo, hesi bat zeharkatu, eta beste belaze batera iritsiko gara, Iltzarbetik datorren pistara iristeko gero, belazea zeharkatuta. Pistan ezkerrera joko dugu.\nPistak behera egiten du pixka bat; basoaren argiune batean beste hesi bat ikusiko dugu. Zeharkatu, eta arrasto hori batek Olarregiko mendi-lerrorako bidea erakutsiko digu. Aurrean, baso artetik Gaztelu gaina ere ikus dezakegu. Eskuinetara borda batzuk utzi, eta pistak gora egiten du, malda gogorrean, basotik irten arte. Gero, pistak eskuinera bihurgune zabal bat egiten du, Olarregiko gerrian barrena, Txurregi eta Gaztelu artean. Ezkerretara gorantz doazen arrasto horiak utzi, eta pistan aurrera jarraituko dugu. Gorago, pista berri bat ezkerretara utzi, eta aurrera egingo dugu, beste hesi bat topatu arte; hantxe amaitzen da pista. Gazteluren ekialdeko gailurrean gaude; behean, Arakil ibaia ikus dezakegu, Iza haranean zehar doala. Gora joko dugu, ezkerrera. Bestela, hesiaren ondotik, belazean aurrera eginez, lur harritsu eta belazetsu batean aurrera jo dezakegu. Berehala gara gainean; dorre biribil baten hondakinak ikusiko ditugu. Hark ematen dio izena gailurrari..\npGAZTELU Altuera : 1001m Distantzia : 4,0Km Ordutegia : 1h10m\nGasteiz Iruñearekin lotzen duen mendi-lerroaren punturik ekialdekoena da gailur hori. Mendi-lerro horrek Arabaren eta Nafarroaren zati handi bat hartzen du. Bertan daude Entzia, Urbasa, Andia eta Satrustegiko mendiak. Gailurretik Olzako harana ikus dezakegu, Iruñea aldera begiratuta; aurrean, Larraun harana, Bi Haizpeetatik abiatuta; mendebaldean, Arakil harana; Arakil eta Burundak osatzen dute Sakana. Ezkerretara, Satrustegiko mendiak dauzkagu; hortik barrena ibiliko gara. Eskuinetara, berriz, Arakilen beste aldean, Aralarreko mendiak hasten dira.\nHegoaldera begiratzen badugu, Txurregiko gaina ikusiko dugu; eta, mendebaldera, Olarregiko lepoa; horrantz abiatuko gara. Gailurra utzi, eta hegoaldera joko dugu malda gogorrean behera, mendi-lepo aldera. Jaitsi eta gero, mendi-lepora iritsiko gara, eta han putzu artifizial bat ikusiko dugu; ezkerretik inguratuko dugu, eta hurrengo muinoa ere ezkerretik inguratuko dugu, hegoaldetik, Olarregiko lepora iristeko; han, berriro arrasto horiak ikusiko ditugu, lehen pistan ikusi ditugunak.\n][ OLARREGI LEPOA Altuera : 840m Distantzia : 5,0Km Ordutegia : 1h30m\nBi gailurren arteko lepoa da. Eskuinetara, Urrizola eta Ekai herriak ikusiko ditugu, Arakil haranean; ezkerretara, Iltzarbe eta Ollo harana. Aurrean, Txurregi gaina dugu; hara iristeko, aldapa gogorra igo behar dugu, belazean gora.\nAurrean dugunagatik kikildu gabe, zuzen-zuzen igoko gara gora, hesiaren ondotik. Zenbat eta gorago, are eta gogorragoa da malda; atsedenik hartzeko leku egokirik gabe, goraino iritsiko gara. Gailurreko postontzia eskuinetara dago, 50 bat metrora.\npTXURREGI Altuera : 1125m Distantzia : 6,0Km Ordutegia : 1h50m\nSatrustegiko mendiak Andiakoen parte dira, Goñiko gaina tartean dela. Gaztelu gailurretik abiatu, eta Irañetako mendateraino iristen da Satrustegi, Beriaindik gertu. Txurregi da ekialdean daukan gailurra; gero, tartean Olarregiko lepoa dagoela, Gazteluko gailurra dago. Gailurretik garbi-garbi ikusten dira mendi-lerroak bereizten dituen haranak; hegoaldean, Olloko harana, eta, gorago, Goñikoa, Artetako iturriko hormak ezkerretan eta Goñiko gainak eskuinetara dituela; iparraldean, berriz, Arakil eta Sakana haranak, eta, haran horiek baino aurrerago, Aralarreko mendiak.\nSatrustegiko lerro guztia zeharkatuko dugu, alderik alde; Txurregi gainetik ipar-mendebalderantz joko dugu, gainik gain, bide jakinik gabe. Ehun bat metrora, postontzi herdoildu bat ikusiko dugu, Txurregikoa. Zorua belarrez eta harriz estalia dago; harriak zeharka daude, eta ez da eroso ibiltzen haien artean. Lehen zati honetan, iparraldeko malda gogorrean barna joan gaitezke, bidezidor estu bati jarraituz. Gero, malda gogorragoa da, eta bidezidorra desagertu egiten da; harri artean jaitsi beharko dugu behera, hegoaldera. Laster sastraka artean jarraituko dugu, eta handik eta hemendik saihestuz jarraitu beharko dugu aurrera, beti ere ahalik eta gorenetik jarraituz. Batzuetan, nahi baino gehiago jaitsi beharko dugu hegoaldera, baina beti gainera itzuli behar dugu, ahal bezain laster. Iparraldea oso malkartsua da, kare-harriz osatua, gero eta altuera handiagoarekin. Behean, Sakana ikusten dugu. Aurrera eta aurrera, Satrustegiko erpin geodesikora iritsiko gara.\npSATRUSTEGI Altuera : 1139m Distantzia : 9,0Km Ordutegia : 3h00m\nMendi horretan ez da garbi ikusten zein ote den benetako gailurra. Hiru puntu hartzen dira aintzakotzat, horien artean erpin geodesikoa. Arakil aldera berebiziko ikuspegia dago, eta oso ondo ikusten dira haraneko herriak, Irurtzunetik hasita. Hego-mendebaldean, Andiako mendietako belazeak ikus ditzakegu, eta, aurrerago, Urbasako baso itxiak.\nOrain arte egin dugun bidearen antzekoa aurkituko dugu aurrerantzean ere. Sastrakek asko zailduko digute gainik gain jarraitzea, eta hegoaldera jaitsi beharko dugu pixka bat. Berriro, gainaldera igota, harri pila bat ikusiko dugu, Satrustegi gaintzat jotzen den bigarren puntua; 1191 metroko altuera du. Harri-tarte batera jaitsiko gara, eta hesi baten gainetik igaroko gara; sastraka artean aurrera egin, eta zoru hobea topatuko dugu, Satrustegi gaintzat jotzen den hirugarren puntura iristeko.\np SATRUSTEGI'ko BUZOIA Altuera : 1207m Distantzia : 11,5Km Ordutegia : 4h00m\nPostontzi batek azken puntu gorena seinalatzen digu, mendebaldean. Mendi-lerroaren amaiera hurbil daukagu; oso gertu ditugu Andiako mendietako belazeak; mendebaldean, Beriain (S. Donato) gailurra.\nGainik gain jarraituko dugu, belazean, lehen baino arinago. Muino leunak zanpatuko ditugu, hesi baten ondotik, iparraldeko malkarrak ondoan ditugula, eskuinetara. Aurrean daukagu Beriain gailurra. Iparraldean bide bat ikusiko dugu, haranetik gora sigi-saga datorrena; mendi-leporaino iristen da, eta han seinale-zutabe bat dago ipinita.\n][ IRAÑETA'ko PORTUA Altuera : 1273m Distantzia : 12,5Km Ordutegia : 4h20m\nIrañeta herritik (Satrustegiko mendien iparraldean) gora datorren bidetik San Donatora joateko, mendi-lepo horretatik igaro behar da. Hortik mendebalderantz, Beriain (S. Donato) gailurrean amaitzen den haran zintzilikatua hasten da; Hegoaldean, Leziza gaina dago. Mendi-lepoaren hegoaldean, Goñiko gainak haranari muga ipintzen diote, Olloko eta Goñiko haranekiko eta Andiako mendiekiko. Iparraldean, Aralarko mendiak dauzkagu, aurrez aurre, Artxueta gainarekin eta S. Migel in Excelsis santutegiarekin.\nHaranean gora egingo dugu, belazean barrena, bide jakinik gabe, ipar-ekialderantz, haranaren punturik goreneraino. Erdibidean, Lezizatik datozen arrasto gorriak ikusiko ditugu; bide hori harri pilez seinalatua dago Beriain gailurreraino..\np BERIAIN Altuera : 1493m Distantzia : 16,5Km Ordutegia : 5h30m\nAndiako mendien gailurrik gorenena da. Han, San Donatori eta San Kaietanori eskainitako baseliza ospetsua ikusiko dugu; aldi berean, aterpe ere bada. Mendizaleek eta inguruetako herrietakoen eraiki zuten 1958an. Ikuspegi zabala daude; iparraldera, Arakil eta Ergoiena; hegoaldera, Unanu eta Dorrao herriak, eta urrunxeago Lizarraga. Haien gainetik, Aralarko mendian iparraldean, eta Andia eta Urbasa hegoaldean.\nIpar-ekialdeko belazean behera abiatuko gara, Iurbaineko arrakala aldera (S. Donatoren Muturra ere deitzen diote); mendebaldean Arbizu herriaren gaineandauden amildegiei ematen zaizkie izen horiek. Pixkanakajaitsiko gara, belazean zehar, ia Muturreraino; harri pila batzuk ikusiko ditugu; haiek erakusten digute hegoaldera abiatzen den jaitsiera. Bide bat ikusiko dugu, eta harrizko maldan behera abiatuko gara: Unanu herriaren ikuspegi harrigarria dago hortik. Ezkerrera jo, eta malda gogorrean behera egingo dugu, belaze bateraino. Ekialdera, ezkerretara, Lezizako amildegia ikus dezakegu, eta, hegoaldera, S. Donatoren hormak. Mendi-lepo horretatik, mendebaldera egingo dugu, pagadi batean behera, arrasto hori batzuei jarraituz. Hesi batera iritsiko gara; ahal bezala igaro, eta behera jarraituko dugu, basotik irten arte; han pista bat topatuko dugu, bihurgune batean, eta bertan iturri bat. Pistan behera jarraitu, hesi bat igaro, eta Unanu herrira iritsiko gara.\nlUNANU Altuera : 620m Distantzia : 21,0Km Ordutegia : 7h00m\nErgoiena haraneko udalerria osatzen du beste herri batzuekin batera: Dorrao, ezkerretara; Lizarraga, aurrez aurre, haranaren buru. Leku horretatik berebiziko ikuspegia da, bai Sakanarena, bai Ergoiena guztiarena; Lizarragako hormak eta San Adrian baseliza ikusten dira. Atzean, Iurbaineko arrakala eta S. Donato mendia.


Joxean Etxeberriak eta Xabier Zalduak apustua jokatuko dute zapatuan zezen plazan - Uztarria (Azpeitia)\nJoxean Etxeberria zigarrak eta Xabier Zaldua zumarragarrak aizkora eta korrika uztartuko dituen erronka jokatuko dute. 12:00etan hasiko da proba, eta aizkolari bakoitzak hamar kanaerdiko ebaki beharko ditu. Ondoren, Zalduak korrika 10 kilometro eta Etxeberriak 8 kilometro eta 600 metro egin beharko dituzte. 6.000 euro jarri dituzte jokoan.\nZaldua aizkoran, Arria V.aren kontrako apustuan. Ikusi haundiago | Argazki originala\nBeste apustu bat izango da zapatuan Azpeitiko zezen plazan: Joxean Etxeberria zigarrak eta Xabier Zaldua zumarragarrak aizkora eta korrika uztartuko dituen erronka jokatuko dute. 12:00etan hasiko da proba, eta aizkolari bakoitzak hamar kanaerdiko ebaki beharko ditu. Ondoren, Zalduak korrika 10 kilometro eta Etxeberriak 8 kilometro eta 600 metro egin beharko dituzte.\nEgurrak Etxeberriak jarriko ditu, eta erdibana plazaratuko dituzte. Bi aizkolariek antolatu dute desafioa, eta 6.000 euro jarri dituzte jokoan.\nEtxeberriak eta Zalduak jokatuko duten apustua ez da aurtengo aurrena; izan ere, hiruzpalau izan dira behintzat. Mikel Larrañagak eta Alex Txikonek jokatu zuten bat joan zen uztailaren 1ean, eta Larrañaga nagusitu zen gero soka luzea ekarri zuen erronka hartan; Xabier Orbegozo Arria V.ak, berriz, bi desafio jokatu ditu aurten han; Joxe Aierberen marka hautsi zuen berak bakarrik jokatutako proban, eta Zaldua garaitu zuen abenduaren 3ko apustuan. Horrenbestez, hilabete baino gutxiagon Zalduak jokatzen duen bigarren apustua izango da zapatukoa.


EITB: ”Tirabirak”: euskal gatazka biñeten bitartez\nTIRABIRAK / Tiras que aflojan gure iragan gatazkatsua jorratu duten bineten gaineko erakusketa da\nErakusketa martxoaren 8ra arte egongo da ikusgai eta ondoren beste zenbait hiritara iritsiko da\nGaur Bilboko Bizkaia Aretoan TIRABIRAK / Tiras que aflojan egitasmoa inauguratu da, gure iragan gatazkatsua jorratu duten bineten gaineko erakusketa. Ondoren erakusketa Bilbo, Donostia, Baiona, Iruñea eta Gasteizko hainbat tokitan egongo da ikusgai.\nErakusketa honen inaugurazioan Iñaki Goirizelaia EHUko Errektoreak; Xabier Paya Donostia 2016ren kultur programaren zuzendariak, eta Patxi Azpillaga erakusketaren zuzendari eta EMAN ikerketa-taldeko kideak hartu dute parte.\nProiektua, UPV/EHU eta Donostia 2016ren elkarlanaren emaitza, EMAN taldearen ikerketa batean oinarritzen da eta DSS2016EUko Bakearen Itsasargian kokatzen da, bakearen, errespetuaren eta bizikidetzaren eremuan, alegia. Erakusketak iraganari buruzko begiraden aniztasuna du oinarri, eta hori da, hain zuzen ere, erronkarik behinena: ikuspegi anitz jasotzea kontakizun partekatuaren hazia ereiteko. Zentzu horretan, egunkari eta aldizkarietako binetek narratiba ugari ezagutzeko eta aintzat hartzeko lagungarri izan baitaitezke.\nErakusketa eta ikerlana\nTIRABIRAK / Tiras que aflojan erakusketak 1977 eta 2016 urteen artean argitaratutako binetak jasotzen ditu. Lau hamarkada horietan gure jendarteak pairatutako 150 gertakari aukeratu eta egunkarietan aztertu dira. Lehendabiziko hamarkadetan argitaratutako binetak sei egunkaritatik bildu dira: Deia, Egin, El Diario Vasco, El Correo, ABC eta El País. 1988tik aurrera aldiz, arestian aipatutakoei, Diario de Navarra gehitu zaie, 1989an El Mundo eta 1990ean Euskaldunon Egunkaria. Gero, baita Gara eta Berria ere. Hortaz, azken hogeita sei urteak aztertzerakoan gertakari bakoitzeko, gutxienez, zortzi egunkari behatu dira. Inoiz, La Razón, Diario de Noticias de Navarra, Diario 16, Ya, La Vanguardia, eta Ipar Euskal Herriko Enbata, Sud Ouest edo Le Journal du Pays Basque-eko tirek ere erakusketa aberastu dute. Batutakoak ez dira urte luze hauetan argitaratu diren guztiak, noski, baina erakusketara marrazkilarien unibertso zabala ekarri da: Zaldieroa, Máximo, Zulet, Peridis, Tasio, Forges, Máximo, Oroz, Olariaga, Ripa, Mattin, Ricardo & Nacho, Martín Morales, Aós, Martintxo, Ramón, Iñaki & Pintu, Dusón, Idígoras & Pachi, Mingote, Angel & Guillermo, Jon Zabaleta, Michel Iturria, Juan Carlos Eguilleor, Romeu, Puebla, Rafa Ramos, Adur, Antón, Axpi, Endika, Eneko, Ferreres, Gallego & Rey, Jon Pedro, Koldo, López & Pérez, Mad, Mokordo, Ori, Peli, El Perich, Ricardo, Romeu, Tulino eta Xim.\nTIRABIRAK / Tiras que aflojan erakusketa mamitzeko, 15.000 egunkari inguru aztertu dira eta lagina osatzeko, 30.000 bineta baino gehiago ikuskatu. Bineta horietatik, aipatutako gertakariekin zerikusirik duten 3.500 tira identifikatu dira. Azkenik, 448 ekarri diraerakusketa fisikora eta beste horrenbeste erakusketaren webgunean (www.tirabirak.eus) kokatuko den errepositorioan egongo dira ikusgai.\nProiektua jorratzeko prozesuak iraun duen bitartean, gertakari eta gatazka horien ziklo luzea berrikusterakoan, taldekideen arteko hausnarketak eta eztabaidak etengabeak izan dira. Erakusketaren eragileok bizitako esperientzia hori, TIRABIRAK / Tiras que aflojan erakusketara hurbiltzen den orori ere eskaini nahi zaio. Horretarako, honako helburu orokorrak markatu dira:\nErakusketaren osagarri bereziak\nIkusgai dauden binetetaz gain, erakusketak ardatz duen denboran kokatzen laguntzeko zenbait baliabidek osatzen dute esposizioa:\nErakusketarako aukeratutako binetak era digitalean ikuskatzeko aukera izango da erakusketan bertan. Datu-base honetan, gainera, erabiltzaileak hainbat kontsulta aukera izango ditu eskura (datak, egunkariak, sortzaileak…).\nTelebista pantaila batean bineten sortzaileei egindako elkarrizketak izango dira ikusgai, baita komikigintza politikoa zein umore grafikoa aztertu duten adituak, edota komunikabideetako arduradunen hitzak ere.\nEITBren artxibo irudiekin osatutako kontakizuna ere izango da ikusgai; binetek erakusten dituzten gertaeren narrazioa garaiko irudiekin osatzeko.\nDokumental interaktibo batean bilduko dira erakusketako bineta guztien datu-basea, elkarrizketak eta ibilbide kronologikoa. Horrela, erabiltzaileari hainbat aukera eskainiko zaizkio eta bisitari bakoitzak aukeratuko du zer ibilbide egin nahi duen TIRABIRAK / Tiras que aflojan erakusketaren unibertsoan.


Edengo lorategia | Gizapedia\nKristautasunean eta judaismoan, eta bereziki Bibliako Genesis liburuan kontatzen denaren arabera, Edengo lorategia Jainkoak Adanentzat, berak sorturiko lehen gizonarentzat alegia, jarri zuen lorategia da, zuhaitz emankorrez betea eta horregatik Lurreko Paradisua ere deitu izan zaiona. Tokia antzinako Mesopotamiako antzinako mitologietan ere agertzen da. Mitoa izan arren, aipatu izan da, Bibliak emandako informazioen arabera, Edengo lorategiaren alegiazko kokapena bat datorrela errealitatean Tigris eta Eufrates ibaiek bat egiten duen eskualdearekin, Mesopotamiako hegoaldean. Eden hitza bera sumerrerazko edin hitzetik dator, toki laua eta emankorra adierazten duena.\nKontakizunaren arabera Adan Eden lorategian bizitzen jarri zuen Jainkoak, biluzik, ase eta beharrik gabe bizi zedin. Agindu baino ez zion eman, ongiaren eta gaizkiaren zuhaitzetik ezer ez hartzeko. Sugearen tentaldian ordea, Ebak fruitua hartu zuen zuhaitz hartatik eta Adani ere eskaini. Jainkoak jakin zuen zuhaitzeko fruitua jan zutela, eta bizitzaren zuhaitzetik ere fruitua jan eta hilezin bihur ez zitezen, Edengo lorategitik kanporatu zituen.\nEbanjelioa eta ebanjelioak\nEbanjelioa (antzinako grezieratik datorren hitza, literalki "berri ona" esan nahi duena) Jesukristoren irakaspenak eta haren dotrina orokorrean adierazteko erabiltzen den hitza da. Pluralean, berriz, ebanjelioak Jesukristoren bizitza kontatzen…


"Lore sorten egitasmoan lau auzok hartzen dute parte urtero, baina aurten soilik Egiak esan du baietz" - Irutxuloko Hitza : Irutxuloko Hitza\nZuriñe Gonzalez, Bagera Elkartea\n"Lore sorten egitasmoan lau auzok hartzen dute parte urtero, baina aurten soilik Egiak esan du baietz"\nLore sorten tradizioa mantenduko duzue aurten?\nBai. Hala ere, egitasmoan lau auzok hartzen dute parte urtero, baina aurten soilik Egiak esan du baietz.\nNola moldatu zarete sorta osatzeko landareak izateko?\nSortak fruitu landare bat behar du. Guk artoa eta garia erabiltzen ditugu, baina aurten artoa ezingo dugu sartu. Garia, arrosa, garoa, lizarra eta bitxilorea lortzeko arazorik ez dugu izango.\nSegurtasun neurriak nolakoak izango dira?\nBi mahai jarriko ditugu: bata, lore sorta eskuratzeko txartela erosteko; bigarrena, txartelarekin, lore sorta jasotzeko. Ilaran segurtasun distantziarako markak jarriko ditugu lurrean, eta gogoraraziko dugu beharrezkoa dela maskara erabiltzea.\nZein ordutan eta non egingo da?\n300 lore sorta banatuko ditugu, eta hiru gunetan banatuko ditugu: Plaza Haundin, Plaza Berrin eta Plaza Gorrin, 20:00etan.


(Euskal) Estilo ariketak (III): Nazioarteko estilo cool-a (atxagaostekoa) — Eibar.ORG | Eibarko peoria\nHemen zaude: Hasiera / Blogak / Volgako Batelariak / (Euskal) Estilo ariketak (III): Nazioarteko estilo cool-a (atxagaostekoa)\n(Euskal) Estilo ariketak (III): Nazioarteko estilo cool-a (atxagaostekoa)\nVolgako Batelariak 2008/07/04 11:11\nLurralde mitikoak asmatzea, ariketa txarra ez den arren, ez da jadanik nazioarteko sona lortzeko biderik seguruena, euskal idazlearentzat, eta gainera geografia imajinario oso bat asmatzeak lan asko ematen du. Bestelako estrategiak garatu behar dira festibalez festibal ibiltzeko eta atzerriko fan devoué-en sardak biltzeko zure literatur sareetan. Hona hemen azkenaldian arrakasta izan duen bide baten etsenplua, nazioarteko modu cool-arena, kosmopolitismoa eta ukitu folklorikoa abilki konbinatzen dituena. Bizkor ibili, ez baitakigu iraungitze-datarik ez ote duen...\nJohn F. Kennedy aireportuan nago Stefan Tormic idazle bielorrusiarrarekin, egun elurtsu batean, eta bion hegaldiak atzeratzen ari direnez, bere idatziez galdetu diot. Zer dagoen kaiera marroi horren orrialdeetan, Poesia Astea iraun bitartean behin baino gehiagotan ateratzen ikusi diodana. Zelangoa den idazle bielorrusiar baten egunerokotasuna. Eta jakin nahi dudala bertako baten ahotik nola bizi den jendea iparreko alde horretan, Bielorrusian.\nStefanek bere hurrengo eleberriaz mintzatu zait. Oso abiapuntu sinplea duela aitortu dit. Emakume bat bazkaltzen ari da bere alabarekin. Patxadaz ari dira. Amak bigarren mundu gerrako istorio bat kontatu dio alabari. Ume txikia zen garaiko istorio bat. Alaba, ordea, ospitalean dagoen anaia txikiarekin oroitzen ari da. Ia-ia gaindosiaz hil dena. Ez diote elkarri kasurik egiten, amets batean bezala daude. Bi esfinge dirudite. Halako batean, ustekabean, zerbitzaria azaldu da bigarren platerarekin, bataren pentsamenduen eta bestearen hizketaldiaren haria etenez. Jende-multzo handia ikusi dute orduan erakusleihoaren ondotik pasatzen: Bielorrusiako lehendakariaren aurkako manifestazio bat. Gero telebistari begiratu egiten dio amak, eta han ikusi duenak beldurrez bete du.\nHorraino idatzita daukala esan dit Stefanek. Istorioa ederra iruditu zait, eta gogora ekarri dit Resurreccion Maria Azkuek Euskalerriaren Yakintzan dioena txantxangorriari buruz. Nola, negua amaitzera doanean, zulo zabal bat egiten duen elurretan, txantxangorri bakar batentzat baino askoz zabalagoa, eta nola, han pausaturik, nota bakar bateko txioa botatzen duen, luze. Eta nola, inguruan beste txantxangorririk suertatzen bada, nahiz eta kilometro askotara egon, txio berberaz erantzungo dion, eta, ondoren, lehenengo txantxangorriaren zuloraino egingo duen hegal. Zulo horretatik ikusiko dute, elkarrekin, neguaren amaiera. Hori dio behintzat Azkuek.\nHorretan geundela, Stefanen hegaldiaren berri eman dute bozgorailuetatik. Stefan eta biok isilik geratu gara pantaila handiko hitzei eta zenbakiei begira. Halako batean esan dit: «Bielorrusieraz txoria, daratulua, elurra eta samina esateko hitz bera erabiltzen da. Gauza bera dira laurak. Denok dugu bihotzean gordeta samin bat, txori bat eta daratulu bat ditugun bezala, denik eta ñimiñoenak badira ere. Eta denoi egiten digu elurra bihotzean, inoiz».\nA, Kirmen Uribe irakurtzeko ze nolako gogoa sortu didan ariketak! Gau sargoritsu honetan behar dut cool piska bat, eta Kirmen piska bat es mucho cool. Baina atzerrian nago eta ez dut libururik bitartean eskutik heltzekoâ€¦\nNazioartekoa eta atxagaostekoa nauzuenez, internetera joko dut Kirmen irakurtzeko. Googleri eskatu eta kito: hona hemen izkribaturik aurkitu dudan ene poemarik kuttunena: "Ez Eman Hautatzeko".\nBaina bihurria den Google horrek erderazko bertsioa ere bidali dit, agian bene-benetan cool izateko nahian. Elizabeth Macklinek itzulia: Don't Make It a Choice (http://www.englishpen.org/writersintranslation/magazineofliteratureintranslat/basquecountry/dontmakeitachoice/).\nEta orain ezustekoa: "I know my resistance is a fine line of thread, / But I'd be lost with only the Sea. / Drown with Dry Land." Jatorrizko bertsioan: "Badakit hari fin bat dela nire bizilekua, / baina Itsasoarekin bakarrik galduko nintzateke, / lehorrarekin ito."\nMy resistance = nire bizilekua?! Hara! Ez al luke "my residence" esannahiko gure Elik? Hori bai traduttore tradittore, itzultzaile sortzaile eta atxagaostekoa. Cool, hitz batez. Argituko al lidake norbaitek misterioa, misteriorik balego?


Gutxienez zortzi lagun hil dira Afrikako Kopako neurketa batera sartu nahian zebiltzala | Mundua | Berria\nZale batzuk zauritutako lagunei lagundu nahian, bart, Jaunden. BERRIA Tamaina handiagoan ikusi\nAfrikako Kopan gutxienez zortzi zale hil eta beste 38 inguru zauritu dira bart Jaunden, Kamerungo hiriburuan. Han ari dira jokatzen Afrikako futbol txapelketarik garrantzitsuena. Paul Biya estadioaren kanpoaldean gertatu da ezbeharra, milaka zale estadiora sartu nahian baitzebiltzan: bideoetan ikusten denez, jendetza pilatu da, eta zapalduta amaitu dute askok.\nAFP berri agentziaren arabera, zauritutako 38 lagunetik zazpi, gutxienez, larri daude, eta ume bat ere hil da. Estadioak 60.000 lagun biltzeko gaitasuna du, baina COVID-19a dela-eta ezarritako neurriak direla medio, edukieraren %80 bete zezaketen atzo. 50.000 lagun inguru zebiltzan estadiora sartu nahian.\nBuster Emil Kirchner kazetari danimarkarrak BBCri azaldu dionez, kaosa erabatekoa zen estadioaren kanpoaldean: «Jendea korrika zebilen, hesien gainetik salto egiten, barrikadak suntsitzen... haietako asko sarrerarik izan gabe estadiora sartu nahian zebiltzan», gehitu du.\nKamerungo eta Komoreetako selekzioen arteko neurketa, ordea, ezer gertatu ez balitz bezala jokatu zen, eta etxekoek irabazi zuten, 2 eta 1. Afrikako Futbol Federazioak ohar bidez esan duenez, oraindik ikertzen ari dira zer gertatu zen.


Chris Froome Tourrean egongo da, baina ez da Israel Start-Upeko taldeburu izango\nFroomek Tourra korrituko du, baina ez da taldeburua izango\nTxirrindulari britainiarrak lasterketan parte hartuko duela baieztatu du, baina Israel Start-Up taldeko gainerako kideentzat lan egingo duela aurreratu du.\nChris Froome aurtengo denboraldian korritutako erlojupeko batean. Argazkia: EFE\nEITB txirrindu gainean, ekainean ere\nPogacarrek Sestrierenen egingo du altuerako kontzentrazioa\nFrantziako Tourra lau aldiz irabazi duen Chris Froome britainiarrak (Israel Start-Up) ekainaren 26an hasiko den hurrengo ekitaldian parte hartuko du. Era horretan, ukatu egin du Tourra ez zuela korrituko zioen zurrumurrua, aurtengo denboraldian lortutako emaitzak bere iraganeko mailatik urrun zeudela kontuan hartuta.\nHorrela, bederatzigarren aldiz parte arituko da Froome Tourrean, baina oraingoan beste helburu batzuekin izango da bertan; izan ere, Kenyako jatorria duen txirrindulariak onartu duenez, ez da bere bosgarren titulua lortzeko lehiatuko, baizik eta sailkapen nagusiari begira jardungo duten beste taldekide batzuei, Michael Woods kanadarrari, esaterako, laguntzeko.\n"Frantziako Tourretik kanpo bi urte eman ondoren, bertara itzultzeko irrikan nago. Oso bide zaila izan da 2019an Dauphinen erori nintzenetik, baina nire motibazio handienetako bat izan da (bueltatzea). Lan nekaezina egin dut honaino iristeko, eta lider gisa arituko ez banaiz ere, espero dut nire eskarmentua baliagarria izatea eta taldeari ahal dudan hobekien laguntzea, errepideko kapitain gisa. Lider ona dugu Michael Woodsekin, eta haren eta taldearen alde dena ematea espero dut", esan du Froomek.\nThanks to everyone who made it possible @TeamIsraelSUN ¿\nNever stop believing ¿ pic.twitter.com/VcLeKHJGXl\nBestalde, Rik Verbrugghe Israelgo taldeko zuzendariak esan du Froomek duen eskarmentua garrantzitsua izango dela.\n"Chris gure errepideko kapitaina izango da. Lasterketa lau aldiz irabazi du, eta bere eskarmentua ez da gutxietsi behar. Oso garrantzitsua izango da taldearentzat lasterketan zehar. Errendimenduaren ikuspegitik, Dauphineko Kriuteriumarekin alderatuta hobekuntza bat ikusiko dugula uste dut, eta Chrisek etapa bakoitzean hobera egitea espero dugu", esan du Israel Start-Up taldeko zuzendariak.